Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le ceanglais a bhaineann le teorainneacha astaíochtaí agus cineálcheadú i dtaca le hinnill dócháin inmheánaigh le haghaidh innealra soghluaiste neamhbhóthair /* COM/2014/0581 final - 2014/0268 (COD) */





MEABHRÁN MÍNIÚCHÁIN 1. Comhthéacs an togra · Comhthéacs ginearálta Cuimsíonn innealra soghluaiste neamhbhóthair (ISNB) réimse leathan inneall dócháin i meaisíní, mar shampla trealamh beag láimhe, innealra foirgníochta agus foireann ginte chomh maith le carranna iarnróid, innill fhéinghluaiste agus soithí uisce intíre. Cuireann na hinnill sin go mór le truailliú aeir agus tá siad freagrach as timpeall 15 % d’astaíochtaí ocsaíde nítrigine (NOx) agus 5 % d’astaíochtaí ábhair cháithnínigh in AE. Tá na teorainneacha astaíochtaí do na hinnill sin leagtha síos faoi láthair i dTreoir 97/68/CE. Rinneadh leasú ar an Treoir sin roinnt uaireanta, ach de réir roinnt athbhreithnithe teicniúla a rinneadh tá easnaimh ar an reachtaíocht mar atá sí faoi láthair. Tá raon feidhme na Treorach róshrianta mar fágtar catagóirí áirithe innill ar lár. Tugadh céimeanna nua astaíochtaí isteach go deireanach nuair a leasaíodh an Treoir in 2004 ach ní léiriú iad a thuilleadh ar staid reatha na teicneolaíochta. Ina theannta sin, ní hionann na teorainneacha astaíochtaí do chatagóirí áirithe innill. Ar deireadh, tháinig fianaise dhochloíte chun cinn le déanaí go mbaineann éifeachtaí díobhálacha sláinte le hastaíochtaí sceite díosail agus go háirithe ábhar cáithníneach (i.e. súiche díosail). Fuarthas amach go háirithe go bhfuil dlúthbhaint ag méid na gcáithníní leis na héifeachtaí sláinte a chonacthas. Ní féidir aghaidh a thabhairt ar an gceist sin ach trí teorainnluachanna atá bunaithe ar áireamh líon na gcáithníní (i.e. teorainn LC). Dá bhrí sin, agus i gcomhréir leis na forbairtí san earnáil bhóithre, dhealraigh sé go mbeadh sé oiriúnach céim nua astaíochta (Céim V) a thabhairt isteach le haghaidh na gcatagóirí innill is ábhartha, céim a bheadh dírithe ar theorainneacha ar líon na gcáithníní chomh maith le teorainneacha ar mhais na gcáithníní. · Forais agus cuspóirí an togra Is é is aidhm don togra sláinte an duine agus an comhshaol a chosaint, agus feidhmiú cuí mhargadh inmheánach na n‑inneall in innealra soghluaiste neamhbhóthair a áirithiú. Leis an togra freisin táthar ag iarraidh aghaidh a thabhairt ar ghnéithe a bhaineann leis an iomaíochas agus an comhlíonadh. I gcomhréir le beartas AE maidir le cáilíocht an aeir, táthar ag iarraidh na hastaíochtaí ó innill nua a chuirtear ar an margadh a laghdú diaidh ar ndiaidh, agus ar an gcaoi sin iad a chur in ionad na seaninneall a dtagann an truailliú is mó uathu de réir a chéile. Táthar ag súil go mbeidh laghdú suntasach ar astaíochtaí dá thoradh sin, ach beidh an laghdú in aghaidh an chatagóra innill éagsúil de réir a dhéine atá na ceanglais shonracha atá ann cheana féin. Táthar ag súil leis an togra chomh maith go laghdófar an brú atá ar na Ballstáit bearta breise rialála a dhéanamh a chuirfeadh isteach ar an margadh inmheánach. Ar deireadh, táthar ag iarraidh leis an togra deireadh a chur leis na constaicí sa trádáil sheachtrach trí rialacha comhchuibhithe agus trí na baic rialála a eascraíonn as ceanglais astaíochtaí difriúla a laghdú. Go háirithe d'fhonn an bhearna idir ceanglais AE agus na Stát Aontaithe a laghdú. Ar deireadh, cuireann an togra le hiomaíochas thionscal na hEorpa tríd an reachtaíocht maidir le cineálcheadú atá ann faoi láthair a shimpliú, trédhearcacht a fheabhsú agus an t‑ualach riaracháin a mhaolú. · Forálacha atá ann cheana i réimse an togra Tá na ceanglais astaíochtaí atá ann faoi láthair maidir le hinnill in innealra soghluaiste neamhbhóthair á rialáil i dTreoir 97/68/CE ó Pharlaimint na hEorpa agus ón gComhairle an 16 Nollaig 1997 maidir le comhfhogasú dhlíthe na mBallstát a bhaineann le bearta in aghaidh astú truailleán gásach agus cáithníneach ó innill dócháin inmheánaigh atá le cur in innealra soghluaiste neamhbhóthair (IO L 59 27.2.1998 , lch. 1). Sa dréacht‑togra agus a ghníomhartha cur chun feidhme agus tarmligthe beidh na ceanglais atá ann cheana atá leagtha síos sa ghníomh thuas agus cuirfear feabhas orthu, tar éis athbhreithniú teicniúil a dhéanamh ina dtiocfar ar chinneadh faoi roinnt easnamh substaintiúil. I gcomparáid leis an ngníomh atá ann faoi láthair, déanfar an méid seo a leanas leis an togra le haghaidh rialacháin: – tabharfar isteach teorainneacha nua astaíochtaí a léireoidh an dul chun cinn teicneolaíochta agus beartais AE san earnáil bhóithre, d’fhonn spriocanna AE maidir le cáilíocht an aeir a bhaint amach; – cuirfear leis an raon feidhme, d’fhonn comhchuibhiú an mhargaidh a fheabhsú (margadh AE agus an margadh idirnáisiúnta) agus an riosca go mbeidh saobhadh margaidh ann a íoslaghdú; – tabharfar bearta isteach le nósanna imeachta riaracháin a shimpliú agus leis an gcur i bhfeidhm a fheabhsú, lena n‑áirítear coinníollacha ar mhaithe le faireachas níos fearr ar an margadh. · Comhsheasmhacht le beartais agus cuspóirí eile an Aontais Is é is aidhm don togra atá á mheas cosaint an chomhshaoil a fheabhsú trí na teorainneacha astaíochtaí atá ann faoi láthair a thabhairt cothrom le dáta agus cur lena raon feidhme, nuair is cuí. Ag an am céanna, tá sé dírithe ar fheidhmiú ceart an mhargaidh aonair a áirithiú, agus ar an ualach neamhriachtanach atá ar chuideachtaí atá ag feidhmiú ann agus go hidirnáisiúnta a bhaint díobh. Dá bhrí sin, tá sé go hiomlán i gcomhréir leis an straitéis Eoraip 2020 agus ag teacht go hiomlán le Straitéis AE um Fhorbraíocht Inbhuanaithe. Sa chomhthéacs sin, tá an togra atá á mheas ag réiteach leis na beartais agus na cuspóirí níos sonraí seo a leanas: – 6ú Clár Gníomhaíochta Comhshaoil AE, inar moladh "leibhéil cháilíochta an aeir nach n‑imreoidh tionchar suntasach diúltach ar shláinte an duine agus ar an gcomhshaol" a bhaint amach.[1] – An Straitéis Théamúil maidir le Truailliú Aeir[2] ina bhfuil creat cuimsitheach beartais de chuid AE chun tionchar díobhálach an truaillithe aeir ar shláinte an duine agus ar an gcomhshaoil a laghdú don tréimhse go dtí 2020. – An Treoir um Uasteorainneacha Astaíochta Náisiúnta 2001/81/CE lena mbunaítear teorainneacha a bhfuil ceangal dlí leo maidir leis na hastaíochtaí iomlána incheadaithe ar leibhéal na mBallstát i dtaca le truailleáin éagsúla aeir. De réir na sonraí oifigiúla atá tugtha faoin Treoir sin, sháraigh 12 Bhallstát na teorainneacha sin in 2010 agus, in ainneoin feabhais éigin, is dócha go mbeidh fadhbanna maidir le comhlíonadh fós ann. – An Treoir maidir le Cáilíocht an Aeir Chomhthimpeallaigh 2008/50/CE ina leagtar síos teorainneacha a bhfuil ceangal dlí leo maidir le tiúchain mórthruailleán aeir san aer lasmuigh amhail ábhar cáithníneach agus dé‑ocsaíd nítrigine. – An Páipéar Bán maidir le hIompar 2011[3], go háirithe maidir le hiompar uiscebhealaí intíre agus iarnróid níos glaine. Dhéanfadh ceanglais níos déine maidir le hinnill dócháin in innealra soghluaiste neamhbhóthair tairbhe do chuspóirí na mbeartas uile thuas. Ar deireadh, tá an togra ag teacht leis an mbeartas tionsclaíoch a tugadh cothrom le dáta in 2012[4] agus d'fhéadfadh sé tairbhe tábhachtach a dhéanamh don chomhchuibhiú teicniúil i gcomhthéacs na gcaibidlíochtaí trádála idir AE agus na Stáit Aontaithe (TTIP – an Chomhpháirtíocht Thrasatlantach Trádála agus Infheistíochta). 2. Comhairliúchán leis na páirtithe leasmhara agus measúnú tionchair · Comhairliúchán leis na páirtithe leasmhara Modhanna comhairliúcháin, na príomhearnálacha ar díríodh orthu agus próifíl ghinearálta na bhfreagróirí. Agus an togra á fhorbairt chuaigh an Coimisiún i gcomhairle leis na páirtithe leasmhara ar bhealaí éagsúla: – Rinneadh comhairliúchán oscailte poiblí ar an idirlíon, agus clúdaíodh gach gné den togra. Fuarthas freagraí ó údaráis náisiúnta agus réigiúnacha na mBallstát (aireachtaí, gníomhaireachtaí), cumainn ghairmiúla, cuideachtaí tionsclaíocha, eagraíochtaí neamhrialtais agus comhpháirtithe sóisialta. – Eagraíodh éisteacht do pháirtithe leasmhara i gcomhar leis an gcomhairliúchán oscailte poiblí idirlín an 14 Feabhra 2013 sa Bhruiséil, agus d'fhreastail timpeall 80 rannpháirtí air. – I gcomhthéacs na Measúnaithe Tionchair éagsúla a rinne comhairleoirí seachtracha roimhe sin, tugadh cuireadh do na páirtithe leasmhara a bheith páirteach agus a mbarúlacha a thabhairt. – Pléadh an togra ag cruinnithe éagsúla de chuid Mheitheal Saineolaithe an Choimisiúin um Astaíochtaí Innealra (GEME), a thugann an tionscal, Eagraíochtaí Neamhrialtais agus ionadaithe na mBallstát agus an Choimisiúin le chéile. Achoimre ar na freagraí agus an tslí ar cuireadh san áireamh iad Cuireadh tús le comhairliúchán oscailte poiblí an 15 Eanáir 2013 agus cuireadh deireadh leis an 8 Aibreán 2013 (tréimhse 12 sheachtain). Chun na críche seo, bunaíodh leathanach gréasáin tiomnaithe[5] agus d'ullmhaigh seirbhísí an Choimisiúin cáipéis chomhairliúcháin 15 leathanach ina bhfuil forléargas ar na príomh‑shaincheisteanna, ar thorthaí an staidéir agus ar na bearta a d’fhéadfaí a dhéanamh. Fuarthas 69 freagra san iomlán. Tá mionanailís ar na torthaí le fáil in Iarscríbhinn II a ghabhann tuarascáil an Measúnaithe Tionchair agus is féidir na freagraí aonair a léamh ar leathanach gréasáin an chomhairliúcháin. · Saineolas a bhailiú agus a úsáid Na fearainn eolaíochta/saineolais lena mbaineann Faoin togra b’éigean measúnú a dhéanamh ar roghanna éagsúla beartais chomh maith leis an tionchar eacnamaíoch, sochaíoch agus comhshaoil lena mbaineann. An mhodheolaíocht a úsáideadh Rinne an Coimisiún staidéir éagsúla agus chuaigh sé i gcomhairle go rialta leis na páirtithe leasmhara, maidir le teorainnluachanna nua a thabhairt isteach agus an gá céimeanna nua a chur san áireamh le haghaidh astaíochtaí sceite a bheadh bunaithe ar an dul chun cinn teicniúil. Tá an Measúnú Tionchair bunaithe ar na staidéir sheachtracha seo a leanas[6]: – Athbhreithniú Teicniúil ar an Treoir, a chuir an tAirmheán Comhpháirteach Taighde (JRC) isteach ina dhá chuid, ina bhfuil forléargas ar fhardail astaíochtaí maidir le hinnealra soghluaiste neamhbhóthair i gcuid 1. I measc nithe eile, díríodh i gCuid 2 ar innill spréachadhainte (innill bheaga peitril agus innill mhótair sneachta), agus rinneadh anailís ar fhardail astaíochtaí agus ar dhíolacháin margaidh innealra foirgníochta agus talmhaíochta. – I staidéar Measúnaithe Tionchair a rinne ARCADIS N.V, rinneadh anailís ar thionchar na roghanna beartais a forbraíodh in Athbhreithniú Teicniúil an Airmheáin Chomhpháirtigh Taighde. Dhírigh staidéar forlíontach a rinne na conraitheoirí céanna go sonrach ar an tionchar ar fhiontair bheaga agus mheánmhéide (FBManna). Chomh maith leis an tionchar sóisialta agus eacnamaíoch rinneadh meastóireacht ar an tionchar comhshaoil agus sláinte sa staidéar sin. – I staidéar ó Risk & Policy Analysis (RPA) agus Arcadis rinneadh meastóireacht ar an mbaint atá ag earnáil an innealra shoghluaiste neamhbhóthair le hastaíochtaí gáis ceaptha teasa. Sa staidéar sin freisin scrúdaíodh arbh fhéidir na teorainneacha astaíochtaí d'innill faoi luas inathraithe a chur i bhfeidhm i gcás inneall faoi luas seasmhach agus rinneadh measúnú ar an rogha teorainnluachanna na n‑astaíochtaí sceite a ailíniú le luachanna na Stát Aontaithe. – Sa staidéar ó PANTEIA[7] a choimisiúnaigh Ard‑Stiúrthóireacht na Soghluaisteachta agus an Iompair rinneadh anailís ar an gcaoi a bhfuil cúrsaí in earnálacha na loingseoireachta intíre agus rinneadh anailís ar bhearta sonracha le hastaíochtaí ón iompar uiscebhealaí intíre a laghdú. Bhí an obair ar an measúnú tionchair á leanúint agus á treorú ag grúpa stiúrtha idirsheirbhíse agus bhí ceithre chruinniú aige in 2013. Tugadh cuireadh do gach seirbhís ábhartha de chuid an Choimisiúin a bheith rannpháirteach sa ghrúpa. Chuir an tAirmheán Comhpháirteach Taighde leis an obair anailíseach trí thionscadal taighde faoi éifeachtaí theorainneacha líon na gcáithníní maidir le catagóirí áirithe innill. Modhanna a úsáideadh chun comhairle na saineolaithe a chur ar fáil go poiblí Tá tuarascálacha na staidéar thuasluaite le fáil, faoi seach, ar shuíomh gréasáin Ard‑Stiúrthóireacht na Fiontraíochta agus na Tionsclaíochta. · Measúnú Tionchair Rinneadh anailís mhion ar thrí phríomhrogha beartais. Cuimsíonn gach rogha fo‑roghanna éagsúla maidir leis na catagóirí innill agus feidhmeanna atá clúdaithe cheana i reachtaíocht AE maidir le hinnealra soghluaiste neamhbhóthair, agus maidir leo siúd a d’fhéadfadh teacht faoina raon feidhme amach anseo. Mar aon leis an rogha gan aon athrú a dhéanamh ar bheartais, is iad seo a leanas na roghanna: Rogha 2: Ailíniú le caighdeáin na Stát Aontaithe maidir le raon feidhme agus teorainnluachanna. Rogha 3: Dul i dtreo leibhéil uaillmhianacha na hearnála bóithre, maidir leis na foinsí astaíochtaí is ábhartha. Rogha 4: Leibhéal breise uaillmhéine trí fhorálacha faireacháin breisithe. Bhí sé curtha san áireamh cheana féin, áfach, sa cheapadh anailíseach go bhféadfadh gnéithe ó chúpla rogha éagsúil a bheith i gceist i rogha na tosaíochta. Rinneadh an anailís ar chostais agus ar an tairbhe i modúil aonair inar féidir gnéithe a athghrúpáil. Breathnaíodh ar roghanna neamhreachtúla (e.g. comhaontú deonach leis an tionscal), ach cinneadh san anailís tosaigh nach mbeadh cur chuige mar sin oiriúnach le cuspóirí an togra a bhaint amach. Tá an cinneadh seo bunaithe ar an tuiscint nach dócha go mbeadh éifeacht le teorainneacha astaíochtaí d’innill in innealra soghluaiste neamhbhóthair agus nach féidir cothrom iomaíochta a áirithiú do gach oibreoir eacnamaíoch mura mbeadh ceangal dlí leo. Ghlac an Bord um Measúnú Tionchair leis an measúnú tionchair tar éis é a bheith curtha faoina bhráid an 20 Samhain 2013. 3. Eilimintí dlí an togra · Achoimre ar an ngníomhaíocht atá beartaithe Déanann an togra uasghrádú suntasach ar chóras cineálcheadaithe innill ISNB maidir le ceanglais theicniúla i dtaca le hastaíochtaí trí leibhéil níos déine a ghlacadh, chomh maith leis an ‘gcur chuige ilchodach’ a thabhairt isteach. Leagfar síos go mion sa togra, trí na gníomhartha tarmligthe dá bhforáiltear ann, na ceanglais éigeantacha nua maidir le teorainneacha astaíochtaí innill Chéim V. Go háirithe, cuimseoidh na gníomhartha tarmligthe a ghlacfar faoin togra seo, i measc nithe eile, na nithe seo a leanas: – ceanglais theicniúla mhionsonraithe na dtimthriallta tástála; – nósanna imeachta tomhais agus tástála teicniúla; – socruithe mionsonraithe agus riachtanais mhionsonraithe maidir leis na heisceachtaí a dhéanfar faoin Rialachán seo; – forálacha mionsonraithe maidir le nósanna imeachta cineálcheadaithe. · Bunús Dlí Is é Airteagal 114 den Chonradh ar Fheidhmiú an Aontais Eorpaigh bunús dlí an togra. · Prionsabal na Coimhdeachta Tá feidhm ag prionsabal na coimhdeachta mar nach dtagann an togra faoi inniúlacht eisiach an Aontais. Ós rud é go bhfuil leasuithe ar reachtaíocht reatha AE i gceist sa togra, ní féidir ach leis an Aontas Eorpach aghaidh a thabhairt ar na saincheisteanna. Ina theannta sin, ní féidir cuspóirí an bheartais a bhaint amach go leordhóthanach trí ghníomhartha na mBallstát. Is gá bearta ón Aontas Eorpach ionas nach dtiocfaidh baic chun cinn sa mhargadh aonair, go háirithe i réimse na n‑inneall in innealra soghluaiste neamhbhóthair, agus mar gheall ar chineál trasnáisiúnta an truaillithe aeir. Cé go mbíonn an tionchar is déine ag na mórthruailleáin aeir in aice lena bhfoinse, ní ar an leibhéal áitiúil amháin a imrítear tionchar ar cháilíocht an aeir; is fadhb thromchúiseach chomhshaoil é an truailliú trasteorann agus is féidir leis an toradh a bhaint de na réitigh náisiúnta. Is gá gníomhaíocht chomhaontaithe ar leibhéal an Aontais le fadhb an truaillithe aeir a réiteach. Dá socrófaí teorainneacha astaíochtaí agus nósanna imeachta cineálcheadaithe ar an leibhéal náisiúnta, d'fhéadfadh 28 córas éagsúil a bheith ann, rud a chuirfeadh bac tromchúiseach ar thrádáil laistigh den Aontas. Fairis sin, d'fhéadfadh sé ualach suntasach riaracháin agus airgeadais a chur ar mhonaróirí atá gníomhach i níos mó ná aon mhargadh amháin. Dá bhrí sin, ní féidir cuspóirí an togra atá á mheas a bhaint amach gan gníomhaíocht ar leibhéal an Aontais. Ar deireadh, glactar leis gurb é cur chuige comhchuibhithe ar leibhéal an Aontais an tslí is éifeachtaí ó thaobh costais de do mhonaróirí agus d'úsáideoirí deiridh le laghduithe ar astaíochtaí a bhaint amach. Comhlíonann an togra prionsabal na coimhdeachta dá bhrí sin. · Prionsabal na comhréireachta Comhlíonann an togra prionsabal na comhréireachta ar na cúiseanna seo a leanas. Mar atá léirithe sa mheasúnú tionchair, comhlíonann an togra prionsabal na comhréireachta mar nach dtéann sé thar a bhfuil riachtanach chun feidhmiú ceart an mhargaidh inmheánaigh a áirithiú agus foráil a dhéanamh san am céanna maidir le hardleibhéal sábháilteachta poiblí agus cosanta comhshaoil. Tríd an timpeallacht rialála a shimpliú déanfar laghdú suntasach ar na costais riaracháin a bhíonn ar na húdaráis náisiúnta agus ar an tionscal. · Rogha na n‑ionstraimí Na hionstraimí atá beartaithe: rialachán. Níor leor modhanna eile ar na cúiseanna seo a leanas. Tá leasuithe substaintiúla déanta roinnt uaireanta ar Threoir 97/68/CE. Ar mhaithe le soiléire, intuarthacht, réasúnaíocht agus simpliú, tá sé beartaithe ag an gCoimisiún Rialachán agus líon beag gníomhartha tarmligthe agus cur chun feidhme a chur in ionad Threoir 97/68/CE. Ina theannta sin, trí Rialachán a úsáid áiritheofar go mbeidh na forálacha lena mbaineann infheidhme go díreach maidir le monaróirí, údaráis cheadaithe agus seirbhísí teicniúla, agus gur féidir iad a thabhairt cothrom le dáta ar bhealach níos tapa agus níos éifeachtaí chun an dul chun cinn teicniúil a chur san áireamh. Sa togra úsáidtear an ‘cur chuige ilchodach’ atá in úsáid i reachtaíocht eile i réimse chineálcheadú feithiclí mótair AE. Déantar foráil sa chur chuige sin maidir le dhá chéim reachtaíochta: · ar dtús, leagfaidh Parlaimint na hEorpa agus an Chomhairle forálacha bunúsacha síos i Rialachán a bheidh bunaithe ar Airteagal 114 den Chonradh ar Fheidhmiú an Aontais Eorpaigh tríd an ngnáthnós imeachta reachtach; · ina dhiaidh sin, na sonraíochtaí teicniúla lena gcuirtear na forálacha bunúsacha chun feidhme, leagfar síos i ngníomhartha tarmligthe iad a ghlacfaidh an Coimisiún de réir Airteagal 290 den Chonradh ar Fheidhmiú an Aontais Eorpaigh. 4. Impleachtaí buiséadacha Rinneadh an costas a bhaineann le bunachar sonraí leictreonach a bhunú chun faisnéis cineálcheadaithe a mhalartú a mheas cheana féin i staidéar féidearthachta[8] a choimisiúnaigh Coimisiún Eacnamaíochta na Náisiún Aontaithe don Eoraip i mí an Mheithimh 2006, agus maidir le carranna, tá córas Eorpach chun faisnéis cineálcheadaithe a mhalartú (ETAES) i bhfeidhm san Aontas Eorpach cheana féin. Cé nach ndearnadh an staidéar féidearthachta ar bhunachar sonraí a bhí ar fáil go poiblí, is féidir glacadh leis mar sin féin go dtugtar léiriú bailí sa mheasúnú costais ar na costais a bheadh i gceist. Rinneadh a thuar sa staidéar go mbeadh costais tionscnaimh idir EUR 50 000 agus EUR 150 000 agus costais oibriúcháin idir EUR 5 000 agus EUR 15 000 sa mhí i gceist, ag brath ar fhad an chonartha leis an soláthraí seirbhíse. Déantar foráil maidir le raon míosúil den chineál céanna le haghaidh seirbhís deasc cabhrach a oibriú, más gá. 5. Faisnéis bhreise · Ionsamhladh, treoirthréimhse agus idirthréimhse Tá idirthréimhsí ginearálta agus sonracha sa togra ar mhaithe le haga tionscanta leordhóthanach a thabhairt do mhonaróirí inneall agus innealra, agus do riarthóirí chomh maith. Don idirthréimhse ó na caighdeáin reatha astaíochtaí go dtí an chéim nua astaíochtaí, tá scéim idirthréimhse nua beartaithe atá i bhfad níos simplí ó thaobh riaracháin de do mhonaróirí inneall agus innealra, a laghdóidh ualach na n‑údarás ceadaithe náisiúnta san am céanna. Maidir le faireachán a dhéanamh ar fheidhmíocht astaíochtaí inseirbhíse na n‑inneall, tá cláir phíolótacha beartaithe d'fhonn nósanna imeachta tástála iomchuí a fhorbairt. · Simpliú Déantar foráil sa togra maidir le reachtaíocht a shimpliú. Déanfar Treoir fíorchasta maidir le hastaíochtaí innill ISNB, lena ngabhann 15 Iarscríbhinn, a leasaíodh 8 n‑uaire gan athmhúnlú, a aisghairm. Déanann an togra foráil maidir le simpliú na nósanna imeachta riaracháin d'údaráis phoiblí. Tá an togra áirithe i gclár rollach an Choimisiúin leis an 'aquis communautaire' agus a Chlár Oibre Reachtach a thabhairt cothrom le dáta agus a shimpliú faoin tagairt 2010/ENTR/001. · Aisghairm na reachtaíochta atá ann cheana Nuair a ghlacfar leis an togra déanfar an reachtaíocht atá ann cheana a aisghairm. · An Limistéir Eorpach Eacnamaíoch Ábhar a bhaineann leis an LEE atá sa ghníomh atá beartaithe agus ba cheart, dá bhrí sin, an Limistéar Eorpach Eacnamaíoch a chuimsiú ann. 2014/0268 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le ceanglais a bhaineann le teorainneacha astaíochtaí agus cineálcheadú i dtaca le hinnill dócháin inmheánaigh le haghaidh innealra soghluaiste neamhbhóthair (téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontaigh Eorpaigh, agus go háirithe Airteagal 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa[9], Ag gníomhú dóibh i gcomhréir leis an ngnáthnós imeachta reachtach[10], De bharr an méid seo a leanas: (1) Cuimsíonn an margadh inmheánach limistéar gan teorainneacha inmheánacha nach mór saorghluaiseacht earraí, daoine, seirbhísí agus caipitil a áirithiú ann. Chun na críche sin bunaíodh bearta le truailliú aeir ó innill atá le suiteáil in innealra soghluaiste neamhbhóthair le Treoir 97/68/CE ó Pharlaimint na hEorpa agus ón gComhairle. Is iomchuí iarrachtaí a dhéanamh margadh inmheánach an Aontais a fhorbairt agus a oibriú.[11] (2) Ba cheart an mhargadh inmheánach a bheith bunaithe ar rialacha trédhearcacha simplí comhleanúnacha lena gcuirtear deimhneacht agus soiléire dhlíthiúil ar fáil ar féidir le gnólachtaí agus tomhaltóirí araon tairbhe a bhaint astu. (3) Ar mhaithe le glacadh reachtaíocht an Aontais maidir le cineálcheadú innill a shimpliú agus a bhrostú, tá cur chuige nua rialála tugtha isteach. Dá réir sin, leagann an reachtóir amach rialacha agus prionsabail bhunúsacha agus cumhachtaíonn sé an Coimisiún gníomhartha tarmligthe maidir le sonraí teicniúla eile a ghlacadh. Dá bhrí sin, maidir le ceanglais shubstaintiúla, níor cheart a leagan síos sa Rialachán seo ach forálacha bunúsacha maidir le hastaíochtaí ó thruailleáin gháis agus cháithníneacha agus ba cheart an Coimisiún a chumhachtú sonraíochtaí teicniúla a leagan síos i ngníomhartha tarmligthe. (4) Tá creat rialála bunaithe cheana féin le Rialachán (AE) Uimh. 167/2013 ó Pharlaimint na hEorpa agus ón gComhairle[12] maidir le formheas agus le faireachas margaidh ar fheithiclí talmhaíochta agus foraoiseachta. Mar gheall ar an gcosúlacht idir na réimsí agus an taithí dhearfach a fuarthas as Rialachán (AE) Uimh. 167/2013 a chur i bhfeidhm, ba cheart cuid mhaith de na cearta agus na hoibleagáidí a bunaíodh leis an Rialachán sin a chur san áireamh maidir le hinnealra neamhbhóthair. Is gá tacar rialacha ar leithligh a ghlacadh, áfach, le riachtanais shonracha na n‑inneall a shuiteálfar in innealra neamhbhóthair a chur san áireamh. (5) Ba cheart ceanglais shubstaintiúla a bheith sa Rialachán seo a bhaineann le teorainneacha astaíochtaí agus nósanna imeachta cineálcheadaithe AE maidir le hinnill atá le suiteáil in innealra soghluaiste neamhbhóthair. Tá príomhghnéithe na gceanglas ábhartha den Rialachán seo bunaithe ar thorthaí an mheasúnaithe tionchair den 20 Samhain 2013 a rinne an Coimisiún, ina ndearnadh anailís ar roghanna éagsúla trí liosta a dhéanamh de na buntáistí agus míbhuntáistí a d’fhéadfadh bheith ann ó thaobh gnéithe eacnamaíocha, comhshaoil, sábháilteachta agus sochaíocha. Cuireadh idir ghnéithe cáilíochtúla agus ghnéithe cainníochtúla san áireamh san anailís sin. Tar éis comparáid a dhéanamh idir na roghanna éagsúla, sainaithníodh na roghanna tosaíochta agus roghnaíodh iad mar bhonn don Rialachán seo. (6) Is é is aidhm don Rialachán seo rialacha comhchuibhithe a leagan síos maidir le cineálcheadú AE maidir le hinnill atá le suiteáil in innealra soghluaiste neamhbhóthair, d’fhonn feidhmiú an mhargaidh inmheánaigh a áirithiú. Chun na gcríoch sin, ba cheart teorainneacha nua astaíochtaí a bhunú leis an dul chun cinn teicneolaíochta a léiriú agus le cóineasú le beartais an Aontais san earnáil bhóithre a áirithiú, d’fhonn spriocanna an Aontais maidir le cáilíocht an aeir a bhaint amach agus astaíochtaí ó innealra soghluaiste neamhbhóthair a laghdú; dá thoradh sin, bheadh an méid astaíochtaí innealra níos comhréirí i gcomparáid le hastaíochtaí feithiclí bóthair. Ba cheart raon feidhme reachtaíocht an Aontais sa réimse sin a leathnú, d’fhonn comhchuibhiú margaidh ar leibhéal AE agus ar an leibhéal idirnáisiúnta a fheabhsú agus riosca go mbeidh saobhadh margaidh ann a íoslaghdú. Ina theannta sin, tá sé mar aidhm leis an Rialachán seo an creat dlíthiúil atá ann faoi láthair a shimpliú, lena n‑áirítear bearta chun nósanna imeachta riaracháin a shimpliú, agus na coinníollacha ginearálta maidir le forfheidhmiú a fheabhsú, go háirithe trí na rialacha maidir le faireachán margaidh a neartú. (7) Ba cheart do na ceanglais a leagtar amach maidir le hinnill d'innealra soghluaiste neamhbhóthair agus innill thánaisteacha d'fheithiclí paisinéirí agus earraí cloí leis na prionsabail a leagadh síos sa Teachtaireacht ón gCoimisiún an 5 Meitheamh 2002 dar teideal ‘Plean Gníomhaíochta: An timpeallacht rialála a shimpliú agus a fheabhsú’. (8) I Seachtú Clár Gníomhaíochta Comhshaoil Ginearálta an Aontais a glacadh le Cinneadh Uimh. 1386/2013/AE ó Pharlaimint na hEorpa agus ón gComhairle[13] meabhraítear gur aontaigh an tAontas leibhéil cháilíocht an aeir a bhaint amach nach mbeadh tionchar suntasach diúltach acu ar shláinte an duine ná ar an gcomhshaol agus nach gcuirfeadh sláinte an duine ná an comhshaol i mbaol. Le reachtaíocht an Aontais tá teorainneacha iomchuí astaíochtaí bunaithe maidir le cáilíocht an aeir chomhthimpeallaigh ar mhaithe le sláinte an duine, agus daoine leochaileacha go háirithe, a chosaint, agus maidir le huasteorainneacha náisiúnta astaíochtaí freisin[14]. Tar éis na Teachtaireachta ón gCoimisiún an 4 Bealtaine 2001, lenar bunaíodh an clár dar teideal ‘Aer Glan don Eoraip (CAFE)’, ghlac an Coimisiún Teachtaireacht eile an 21 Meán Fómhair 2005 dar teideal ‘An Straitéis théamúil maidir le truailliú aeir’. Ceann de chonclúidí na straitéise téamúla sin is ea go bhfuil gá le laghduithe eile ar astaíochtaí ón earnáil iompair (iompar aeir, muirí agus talún), ó theaghlaigh agus ó na hearnálacha fuinnimh, talmhaíochta agus tionsclaíochta le cuspóirí AE maidir le cáilíocht an aeir a bhaint amach. Sa chomhthéacs sin, ba cheart tabhairt faoi astaíochtaí a laghdú ó innill atá suite in innealra soghluaiste neamhbhóthair (ISNB) mar chuid den straitéis fhoriomlán. Tá teorainneacha astaíochtaí Chéim V ar cheann de na bearta atá ceaptha astaíochtaí in‑úsáide iarbhír ó thruailleáin aeir amhail truailleáin cháithníneacha chomh maith le réamhtheachtaithe ózóin amhail ocsaídí nítrigine (NOx) agus hidreacarbóin a laghdú. (9) An 12 Meitheamh 2012, rinne an Eagraíocht Dhomhanda Sláinte (EDS), trína Ghníomhaireacht Idirnáisiúnta um Thaighde ar Ailse , athaicmiú ar an sceitheadh ó innill díosail mar 'carcanaigineach don duine' (Grúpa 1), bunaithe ar fhianaise leordhóthanach go méadaítear an riosca ailse scamhóg a tholgadh i gcás nochtadh. (10) Is gá iarracht leanúnach astaíochtaí innill a laghdú le cuspóirí an Aontais maidir le cáilíocht an aeir a bhaint amach. Ar an gcúis sin, ba cheart faisnéis shoiléir a sholáthar do mhonaróirí faoi na teorainnluachanna astaíochtaí a bheidh ann amach anseo agus ba cheart tréimhse ama iomchuí a thabhairt dóibh inar féidir iad a bhaint amach agus na forbairtí teicniúla riachtanacha a dhéanamh. (11) Nuair a bhíonn teorainneacha astaíochtaí á socrú tá sé tábhachtach a chur san áireamh na himpleachtaí a bheidh acu d’iomaíochas na margaí agus na monaróirí, na costais dhíreacha agus indíreacha a leagfar ar ghnólachtaí agus an tairbhe ó thaobh nuálaíocht a spreagadh, cáilíocht an aeir a fheabhsú, costais sláinte a laghdú agus ionchas saoil a mhéadú. (12) Tá astaíochtaí ó innill innealra shoghluaiste neamhbhóthair ina gcodán suntasach d'iomlán na n‑astaíochtaí de dhéantús an duine ó thruailleáin atmaisféaracha díobhálacha áirithe. Ba cheart innill atá freagrach as sciar mór den truailliú aeir de dheasca ocsaídí nítrigine (NOx) agus ábhair cháithnínigh a bheith laistigh de raon feidhme na rialacha nua faoi theorainneacha astaíochtaí. (13) Ba cheart don Choimisiún athbhreithniú leanúnach a dhéanamh ar astaíochtaí atá neamhrialaithe, go fóill, agus a eascraíonn as foirmlithe nua breosla, teicneolaíocht innill agus córais rialaithe astaíochtaí a úsáid ar bhealach níos leithne. Ba cheart don Choimisiún freisin, nuair is gá, togra a chur faoi bhráid Pharlaimint na hEorpa agus na Comhairle d'fhonn na hastaíochtaí sin a rialáil. (14) Is iomchuí úsáid feithiclí breosla mhalartaigh a spreagadh, a mbeadh astaíochtaí ísle NOx agus cáithníneacha acu. Dá réir sin, ba cheart teorainnluachanna do na hidreacarbóin iomlána a oiriúnú le hidreacarbóin neamh‑mheatáin agus astaíochtaí meatáin a chur san áireamh. (15) Chun a áirithiú go rialófar astaíochtaí ó thruailleáin cháithníneacha sármhíne (méid 0.1 μm agus faoina bhun), ba cheart an Coimisiún a chumhachtú cur chuige líonbhunaithe a ghlacadh maidir le hastaíochtaí ó thruailleáin cháithníneacha, de bhreis ar an gcur chuige maisbhunaithe atá in úsáid faoi láthair. Ba cheart an chur chuige líonbhunaithe i leith astaíochtaí cáithníneacha a bheith bunaithe ar thorthaí Chlár Tomhais Cháithnínigh (CTC) Choimisiún Eacnamaíochta na Náisiún Aontaithe don Eoraip agus a bheith i gcomhréir leis na cuspóirí uaillmhianacha atá ann cheana don chomhshaol. (16) Chun na cuspóirí comhshaoil sin a bhaint amach, is iomchuí a lua gur dócha go léireoidh na teorainneacha ar líon na gcáithníní na leibhéil is airde feidhmíochta a bhaintear amach faoi láthair le scagairí cáithníní trí úsáid a bhaint as an teicneolaíocht is fearr atá ar fáil. (17) Ba cheart don Choimisiún timthriallta comhchuibhithe domhanda tástála a ghlacadh sna nósanna imeachta tástála atá mar bhonn do rialacháin maidir le cineálcheadú AE i ndáil le hastaíochtaí. Ba cheart cur i bhfeidhm córas iniompartha um tomhas astaíochtaí chun faireachán a dhéanamh ar astaíochtaí in‑úsáide iarbhír a mheas freisin. (18) Chun rialú níos fearr a dhéanamh ar astaíochtaí in‑úsáide iarbhír agus an próiseas comhréireachta inseirbhíse a ullmhú, ba cheart modheolaíocht tástála le faireachán a dhéanamh ar na ceanglais feidhmíochta astaíochtaí atá bunaithe ar úsáid córas iniompartha um tomhas astaíochtaí a ghlacadh laistigh de thréimhse ama iomchuí. (19) Tá feidhmiú ceart an chórais iarchóireála, agus go háirithe i gcás NOx, ina bhunriachtanas leis na teorainneacha bunaithe d'astaíochtaí truailleán a chomhlíonadh. Sa chomhthéacs sin, ba cheart bearta a thabhairt isteach le hoibriú ceart na gcóras a bhraitheann ar úsáid imoibrí a áirithiú. (20) Innill a chuimsíonn raon feidhme na rialacha nua maidir le teorainneacha astaíochtaí agus nósanna imeachta cineálcheadaithe AE agus atá faoi chumhdach an raoin feidhme sin, ba cheart cead a thabhairt iad a chur ar an margadh sna Ballstáit; níor cheart na hinnill sin a bheith faoi réir aon cheanglais náisiúnta eile maidir le hastaíochtaí. Na Ballstáit a thugann ceaduithe, ba cheart dóibh na bearta riachtanacha fíoraithe a dhéanamh chun a áirithiú go sainaithneofar na hinnill a tháirgfear faoi gach cineálcheadú de chuid AE. (21) Ba cheart líon teoranta díolúintí a thabhairt le freastal ar na riachtanais shonracha a bhaineann le fórsaí armtha, srianta soláthar lóistíochta, tástáil allamuigh ar fhréamhshamhlacha agus úsáid innealra in atmaisféir phléascacha. (22) Tá oibleagáidí na n‑údarás náisiúnta atá leagtha síos i bhforálacha an Rialacháin seo maidir le faireachas margaidh níos sonraí ná forálacha comhfhreagracha Rialachán (CE) Uimh. 765/2008 ó Pharlaimint na hEorpa agus ón gComhairle[15]. (23) Chun a áirithiú go bhfuil an nós imeachta maidir le faireachán a dhéanamh ar chomhlíonadh táirgthe, arb é ceann de bhunchlocha chóras cineálcheadaithe AE é, curtha chun feidhme mar is ceart agus ag feidhmiú i gceart, ba cheart don údarás inniúil atá ainmnithe monaróirí a sheiceáil go rialta nó ba cheart do sheirbhís theicniúil cháilithe atá ainmnithe chun na críche sin iad a sheiceáil. (24) Is páirtí conartha é an tAontas de Chomhaontú Choimisiún Eacnamaíoch na Náisiún Aontaithe don Eoraip maidir le saintreoracha aonfhoirmeacha teicniúla a ghlacadh d'fheithiclí rothaithe, trealamh agus páirteanna is féidir a shuiteáil agus/nó a úsáid ar fheithiclí rothaithe agus na coinníollacha i dtaca le haitheantas cómhalartach ceaduithe a thugtar ar bhonn na saintreoracha sin ('Comhaontú Leasaithe 1958’). (25) Dá dheasca sin, ba cheart rialacháin Choimisiún Eacnamaíochta na Náisiún Aontaithe don Eoraip agus leasuithe ar na rialacháin sin ar vótáil an tAontas ar a son nó ar aontaigh an tAontas dóibh, i gcur i bhfeidhm Chinneadh 97/836/CE, a aithint mar choibhéis chineálcheaduithe AE arna dtabhairt faoin Rialachán seo. Dá réir sin, ba cheart an Coimisiún a chumhachtú gníomhartha tarmligthe a ghlacadh chun a chinneadh cé na rialacháin ó Choimisiún Eacnamaíochta na Náisiún Aontaithe don Eoraip a mbeidh feidhm acu maidir le cineálcheaduithe AE. (26) Chun coinníollacha aonfhoirmeacha a áirithiú maidir le cur chun feidhme an Rialacháin seo, ba cheart cumhachtaí cur chun feidhme a thabhairt don Choimisiún. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle.[16] (27) Chun an Rialachán seo a fhorlíonadh le sonraí breise teicniúla, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún i dtaca le haicmí innill, crioscaíl, faireachán ar fheidhmíocht astaíochtaí inseirbhíse, tástálacha teicniúla agus nósanna imeachta tomhais, comhréireacht táirgthe, seachadadh ar leithligh córais iarchóireála sceite innill, innill le haghaidh tástáil allamuigh, innill lena n‑úsáid in atmaisféir ghuaiseacha, coibhéis cineálcheaduithe innill, faisnéis do mhonaróirí buntrealaimh agus d'úsáideoirí deiridh, féintástáil, caighdeáin agus measúnú seirbhísí teicniúla, innill gásbhreosla iomláin nó pháirtigh, tomhas líon na gcáithníní agus timthriallta tástála. Tá sé tábhachtach go háirithe go rachadh an Coimisiún i mbun comhairliúchán iomchuí le linn a chuid oibre ullmhúcháin, lena n‑áirítear ar leibhéal saineolaithe. Ba cheart don Choimisiún, le linn dó gníomhartha tarmligthe a ullmhú agus a tharraingt suas, a áirithiú go ndéanfar doiciméid ábhartha a chur chuig Parlaimint na hEorpa agus chuig an gComhairle ar bhealach comhuaineach, tráthúil agus iomchuí. (28) Ba cheart do na Ballstáit rialacha a leagan síos maidir le pionóis is infheidhme maidir le sáruithe an Rialacháin seo agus a áirithiú go gcuirfear chun feidhme iad. Ba cheart na pionóis sin a bheith éifeachtach, comhréireach agus athchomhairleach. (29) D'fhonn an dul chun cinn leanúnach teicniúil agus na torthaí is déanaí i réimsí an taighde agus na nuálaíochta a chur san áireamh, is iomchuí na deiseanna eile ar laghdú astaíochtaí truailleán ó innill atá suiteáilte in innealra soghluaiste neamhbhóthair a aithint. Ba cheart na measúnuithe sin a dhíriú ar na catagóirí innill sin atá áirithe den chéad uair i raon feidhme an Rialacháin seo agus orthu siúd a bhfuil a dteorainnluachanna astaíochtaí gan athrú faoin Rialachán seo. (30) Ar mhaithe le soiléire, intuarthacht, réasúnaíocht agus simpliú agus chun an t‑ualach ar mhonaróirí innill agus innealra a laghdú, níor cheart ach líon teoranta céimeanna cur chun feidhme a bheith sa Rialachán seo le leibhéil nua astaíochtaí agus nósanna imeachta cineálcheadaithe a thabhairt isteach. Tá sé riachtanach sainmhíniú tráthúil a dhéanamh ar cheanglais le haga tionscanta leordhóthanach a áirithiú chun gur féidir le monaróirí réitigh theicniúla a fhorbairt, a thástáil agus a chur chun feidhme le haghaidh inneall a tháirgtear i sraitheanna, agus do mhonaróirí agus chun gur féidir le monaróirí agus údaráis cheadaithe sna Ballstáit na córais riaracháin is gá a bhunú. (31) Tá leasuithe déanta roinnt uaireanta ar Threoir 97/68/CE. Ar mhaithe le soiléire, intuarthacht, réasúnaíocht agus simpliú, ba cheart Rialachán agus líon beag gníomhartha tarmligthe agus cur chun feidhme a chur in ionad Threoir 97/68/CE. Le húsáid Rialacháin ba cheart a áirithiú go mbeidh na forálacha lena mbaineann infheidhme go díreach maidir le monaróirí, údaráis cheadaithe agus seirbhísí teicniúla, agus gur féidir iad a thabhairt cothrom le dáta ar bhealach níos tapa agus níos éifeachtúla leis an dul chun cinn teicniúil a chur san áireamh. (32) De thoradh chur i bhfeidhm an chórais nua rialála a bhunaítear leis an Rialachán seo, ba cheart Treoir 97/68/CE a aisghairm le héifeacht ón 1 Eanáir 2017. Leis an dáta sin ba cheart go dtabharfaí am leordhóthanach don tionscal oiriúnú do na forálacha nua a leagtar síos sa Rialachán seo agus oiriúnú do na sonraíochtaí teicniúla agus na forálacha riaracháin atá le leagan amach sna gníomhartha tarmligthe agus cur chun feidhme a ghlactar de bhun an Rialacháin seo. (33) Ós rud é nach féidir leis na Ballstáit cuspóirí an Rialacháin seo, eadhon rialacha comhchuibhithe a leagan síos maidir leis na riachtanais riaracháin agus theicniúla a bhaineann le teorainneacha astaíochtaí agus nósanna imeachta cineálcheadaithe AE i dtaca le hinnill atá le suiteáil in innealra soghluaiste neamhbhóthair, a bhaint amach go leordhóthanach agus gur fearr, de bharr a scála agus a n‑éifeachtaí, is féidir iad a bhaint amach ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun na cuspóirí sin a bhaint amach, TAR ÉIS AN RIALACHÁN SEO A GHLACADH: CAIBIDIL I ÁBHAR, RAON FEIDHME AGUS SAINMHÍNITHE Airteagal 1 Ábhar Leis an Rialachán seo, bunaítear teorainneacha astaíochtaí le haghaidh truailleán gásacha agus ábhar cáithníneach agus na ceanglais riaracháin agus theicniúla a bhaineann le cineálcheadú AE do gach cineál innill agus aicme innill dá dtagraítear in Airteagal 2(1). Bunaítear na ceanglais le haghaidh faireachas margaidh ar innill atá le suiteáil nó ceaptha a bheith suiteáilte in innealra soghluaiste neamhbhóthair, atá faoi réir ag cineálcheadú AE leis an Rialachán seo freisin. Airteagal 2 Raon feidhme 1. Beidh feidhm leis an Rialachán seo maidir le gach inneall atá leagtha amach in Airteagal 4 agus atá suiteáilte, nó beartaithe a bheith suiteáilte, in innealra soghluaiste neamhbhóthair, seachas innill atá le honnmhairiú chuig tríú tíortha. 2. Ní bheidh feidhm leis an Rialachán seo maidir le hinnill mar seo a leanas: (a) tiomáint feithiclí mar atá sainmhínithe i bpointe (13) d'Airteagal 3 de Threoir 2007/46/EC ó Pharlaimint na hEorpa agus ón gComhairle[17]; (b) tiomáint feithiclí talmhaíochta agus foraoiseachta mar atá sainmhínithe i bpointe (11) d'Airteagal 3 de Rialachán(AE) Uimh. 167/2013 ó Pharlaimint na hEorpa agus ón gComhairle[18]; (c) innealra do‑aistrithe; (d) soithí farraige, a bhfuil teastas bailí loingseoireachta muirí nó teastas sábháilteachta ag teastáil dóibh; (e) tiomáint soithí uiscebhealaí intíre a bhfuil glanchumhacht níos lú ná 37 kW acu; (f) árthaí áineasa mar atá sainmhínithe i dTreoir 2013/53/AE ó Pharlaimint na hEorpa agus ón gComhairle [19]; (g) aerárthaí; (h) aon fheithiclí áineasa, seachas mótair sneachta, feithiclí uile‑thír‑raon (ATV) agus feithiclí taobh le taobh (SbS); (i) feithiclí agus innealra atá beartaithe iad a úsáid go heisiach i gcomórtais; (j) samhlacha ar scála laghdaithe nó macasamhla d'fheithiclí nó d'innill nuair atá glanchumhacht níos lú ná 19 kW ag na samhlacha nó na macasamhla sin. Airteagal 3 Sainmhínithe Chun críche an Rialacháin seo, beidh feidhm leis na sainmhínithe seo a leanas: (1) Ciallaíonn "innealra soghluaiste neamhbhóthair" aon inneall soghluaiste, trealamh iniompair nó feithicil le nó gan cabhalra nó rothaí, nach bhfuil le húsáid chun paisinéirí nó earraí a iompar ar bhóithre; áirítear innealra suiteáilte ar chabhail fheithiclí atá beartaithe le haghaidh iompar paisinéirí nó earraí ar bhóithre; (2) Ciallaíonn "cineálcheadú AE" an nós imeachta faoina dheimhníonn údarás ceadaithe go gcomhlíonann cineál innill nó aicme innill forálacha agus ceanglais theicniúla ábhartha an Rialacháin seo; (3) Ciallaíonn "truailleáin ghásacha" aonocsaíd charbóin (CO), hidreacarbóin iomlána (HC) agus ocsaídí nítrigine (NOx), arb ionann na cinn dheireannacha atá ainmnithe agus ocsaíd nítreach (NO) agus dé‑ocsaíd nítrigine (NO2), arna sloinneadh mar choibhéis dhé‑ocsaíd nítrigine (NO2); (4) Ciallaíonn "Ábhar Cáithníneach" aon ábhar a bhailítear mar mheán sonraithe scagaire tar éis gás sceite innill a chaolú le haer glan scagtha ionas nach sáraíonn an teocht 325 K (52°C); (5) Ciallaíonn "Líon na gCáithníní" líon na gcáithníní soladacha a bhfuil trastomhas níos mó ná 23nm acu; (6) Ciallaíonn "inneall" iompaitheoir fuinnimh seachas tuirbín gáis ina dtarlaíonn dóchán breosla i spás teoranta, a tháirgeann gáis fhairsinge a úsáidtear go díreach le cumhacht mheicniúil a sholáthar, ar féidir cineálcheadú AE a dheonú ar a son; áirítear córas rialaithe astaíochta agus comhéadan cumarsáide (crua‑earra agus teachtaireachtaí) idir aonaid rialaithe leictreonacha chóras an innill (ECU) agus aon ghléasra cumhachta nó aonad rialaithe feithicle atá riachtanach le Caibidlí II agus III a chomhlíonadh; (7) Ciallaíonn "cineál innill" sonraíocht innill nach bhfuil éagsúil ó thaobh saintréithe riachtanacha an innill; (8) Ciallaíonn "aicme innill" grúpáil cineálacha éagsúla innill ag monaróir a bhfuil saintréithe cosúla astaíochta acu mar gheall ar a ndearadh, agus a chloíonn leis na teorainnluachanna astaíochtaí atá infheidhme; (9) ciallaíonn "máthair‑inneall" cineál innill atá roghnaithe as aicme innill sa chaoi go bhfuil a shaintréithe astaíochta ionadaíoch don aicme innill sin; (10) Ciallaíonn "Inneall Adhainte Comhbhrúite (CI)" inneall a oibríonn ar an bprionsabal adhainte comhbhrúite; (11) Ciallaíonn "Inneall Spréachadhainte (SI)" inneall a oibríonn ar an bprionsabal spréachadhainte; (12) Ciallaíonn "inneall débhreosla" inneall a dearadh le hoibriú i gcomhthráth le breosla leachtach agus breosla gásach, agus méadrú ar leith don dá bhreosla, an méid de cheann de na breoslaí i gcoibhneas leis an ceann eile in ann athrú ag brath ar an oibriú; (13) Ciallaíonn "inneall aonbhreosla" inneall nach inneall débhreosla é mar atá sainmhínithe i bpointe (12); (14) Ciallaíonn "breosla leachtach" breosla a bhíonn i riocht leachtach faoi choinníollacha caighdeánacha timpeallachta[20]; (15) Ciallaíonn "breosla gásach" aon bhreosla a bhíonn gásach go hiomlán faoi choinníollacha caighdeánacha timpeallachta20; (16) Ciallaíonn an "an Cóimheas Gáis (GER)" i gcás innill débhreosla cóimheas chion fuinnimh an bhreosla ghásaigh thar cion fuinnimh an dá bhreosla; i gcás inneall aonbhreosla, sainmhínítear GER mar 1 nó 0 de réir an chineáil bhreosla; (17) Ciallaíonn "inneall faoi luas inathraithe" inneall nach inneall faoi luas seasmhach é mar atá sainmhínithe i bpointe 18; (18) Ciallaíonn "inneall faoi luas seasmhach" inneall a bhfuil a chineálcheadú teoranta d'oibríocht ar luas seasmhach, seachas innill a bhfuil a bhfeidhm rialtóra luas seasmhach bainte amach nó díchumasaithe; féadfaidh luas réchasta a bheith ag inneall ar luas seasmhach le húsáid le linn tosú nó múchadh; féadfaidh rialtóir a bheith ar inneall ar luas seasmhach ar féidir é a shocrú ag luasanna malartacha nuair a stoptar an t‑inneall; (19) Ciallaíonn "oibríocht faoi luas seasmhach" oibríocht innill le rialtóir a dhéanann rialú uathoibríoch ar éileamh an oibritheora luas innill a chothabháil, fiú faoi ualach atá ag athrú; (20) Ciallaíonn "inneall spréachadhainte láimhe" inneall spréachadhainte a comhlíonann ceann amháin ar a laghad de na ceanglais seo a leanas: (a) úsáidtear é i bpíosa trealaimh a iompraíonn an t‑oibritheoir i rith feidhmiú a fheidhme(anna) beartaithe, (b) úsáidtear é i bpíosa trealaimh a oibríonn go hil‑ionadach, ar nós bun os cionn nó cliathánach, lena fheidhm(eanna) beartaithe a chur i gcrích, (c) ní mór an t‑inneall a úsáid i bpíosa trealaimh a bhfuil cómheáchain an innill agus an trealaimh faoi bhun 20 cileagram agus a chomhlíonann ceann amháin ar a laghad de na coinníollacha seo a leanas: (i) soláthraíonn a oibritheoir tacaíocht, nó ina mhalairt de chás, iompraíonn sé an trealamh ar feadh fheidhmiú a fheidhm(eanna) beartaithe, (ii) soláthraíonn a oibritheoir tacaíocht, rialú dearcaidh don trealamh ar feadh fheidhmiú a fheidhm(eanna) beartaithe, (iii) úsáidtear é i nginteoir nó i gcaidéal; (21) Ciallaíonn "inneall tiomána" inneall atá beartaithe le tiomáint a sholáthar go díreach nó go hindíreach le haghaidh cineál innill shoghluaiste neamhbhóthair mar atá sainmhínithe i (1); (22) Ciallaíonn "inneall cúnta" inneall atá beartaithe le suiteáil in inneall soghluaiste neamhbhóthair, nach inneall tiomána é, nó ar an inneall sin; (23) Ciallaíonn "glanchumhacht" an chumhacht innill a fhaightear ar bhinse tástála ag deireadh cromfhearsaide, nó a choibhéis, tomhaiste de réir modh tomhaiste cumhachta innill dhócháin inmheánaigh sonraithe i Rialachán UNECE Uimh. 120 ag úsáid breosla tagartha atá leagtha amach in Airteagal 24(2); (24) Ciallaíonn "cumhacht tagartha" an ghlanchumhacht a úsáidfear leis na teorainnluachanna astaíochtaí is infheidhme don inneall a shocrú; (25) Ciallaíonn "glanchumhacht rátaithe" glanchumhacht mar atá rátaithe ag monaróir innill ag luas rátaithe; (26) Ciallaíonn "uas‑ghlanchumhacht" an luach glanchumhachta is airde ar an gcuar cumhachta lánlóid don chineál innill; (27) Ciallaíonn "luas rátaithe" an luas innill ag a seachadtar an luas rátaithe, de réir ráiteas an mhonaróra; (28) Ciallaíonn "dáta táirgthe an innill" an dáta (luaite mar mhí agus bliain) nuair a phasálann inneall an seiceáil dheireanach tar éis dó an líne tháirgeachta a fhágáil agus é a bheith réidh le cur ar stoc; (29) Ciallaíonn "idirthréimhse" an chéad ocht mí dhéag tar éis an dáta fhorfheidhmithe éigeantach Chéim V dá dtagraítear in Airteagal 17(2); (30) Ciallaíonn "idirinneall" inneall a bhfuil dáta táirgeachta innill aige atá roimh na dátaí le hinnill a dtagraítear dóibh in Airteagal 17(2) a chur ar an margadh agus a chomhlíonann na riachtanais seo a leanas: (a) tá sé i gcomhréir leis na teorainneacha astaíochtaí infheidhme is déanta atá sainithe sa reachtaíocht ábhartha atá infheidhme ar dháta theacht i bhfeidhm an Rialacháin seo, nó (b) ní raibh sé rialáilte ar leibhéal an Aontais ar dháta theacht i bhfeidhm an Rialacháin seo; (31) Ciallaíonn "dáta táirgthe meaisín" an bhliain atá luaite ar mharcáil reachtach an mheaisín nó, mura bhfuil marcáil éigeantach, an bhliain a bpasálann an meaisín an tseiceáil dheireanach tar éis dó an líne tháirgthe a fhágáil; (32) Ciallaíonn "soitheach uiscebhealaí intíre" soitheach a thagann laistigh de raon feidhme Threoir 2006/87/CE; (33) Ciallaíonn "foireann ginte" meaisín soghluaiste neamhbhóthair neamhspleách nach cuid de ghléasra cumhachta é, atá ceaptha cumhacht leictreach a tháirgeadh go príomha; (34) Ciallaíonn "innealra do‑aistrithe" innealra atá beartaithe a bheith suiteáilte go buan in aon ionad amháin ina chéad úsáid agus nach bhfuil sé beartaithe é a bhogadh, ar bhóthar nó ar bhealach eile, ach amháin le linn loingseoireachta ó áit a dhéanta go háit a chéadsuiteála; (35) Ciallaíonn "suiteáilte go buan" boltáilte, nó socruithe go héifeachtúil ar bhealach eile ionas nach féidir é a bhaint amach gan uirlisí nó trealamh a úsáid, le dúshraith nó bac malartach atá beartaithe ionas go n‑oibreoidh an t‑inneall in aon ionad amháin i bhfoirgneamh, struchtúr, áis nó suiteáil; (36) Ciallaíonn "macasamhail ar scála laghdaithe" samhail nó macasamhail d'inneall nó d'fheithicil atá déanta ar scála níos lú ná an bunearra le haghaidh cuspóirí siamsaíochta; (37) Ciallaíonn "mótar sneachta" meaisín féinghluaiste atá beartaithe le haghaidh taisteal as bóthar go príomha ar sneachta, arna thiomáint ag rianta atá i dteagmháil le sneachta agus arna stiúradh le scí nó scíonna atá i dteagmháil leis an sneachta, le huasmhais neamhualaithe, in ord reatha, 454 kg (lena n‑áirítear trealamh caighdeánach, fuarthán, bealaí, breosla, uirlisí agus tiománaí 75 kg ach gan oiriúintí roghnacha san áireamh); (38) Ciallaíonn "feithicil uile‑thír‑raoin (ATV)" feithicil mótair, arna thiomáint le hinneall, atá beartaithe go príomha le taisteal ar dhromchlaí gan phábháil ar cheithre roth nó níos mó a bhfuil boinn ísealbhrú orthu, le suíochán atá deartha do thiománaí a shuíonn gabhalscartha, nó le suíochán atá deartha do thiománaí a shuíonn gabhalscartha agus suíochán do phaisinéir amháin eile ar a mhéid, agus hanla mar stiúir; (39) Ciallaíonn "Feithicil taobh le taobh (SbS)" feithicil féinghluaiste, oibritheoir rialaithe, neamhaltach atá beartaithe go príomha le taisteal ar dhromchlaí gan phábháil ar cheithre roth nó níos mó, le híosmhais neamhualaithe, in ord reatha, 300 kg (lena n‑áirítear trealamh caighdeánach, fuarthán, bealaí, breosla, uirlisí agus tiománaí 75 kg ach gan oiriúintí roghnacha san áireamh) agus uasluas deartha níos lú ná 25 km/u; chomh maith leis sin, tá sé deartha le daoine agus/nó lastas agus trealamh tarraingthe agus brú a iompar agus tá sé stiúrtha le rialtán nach hanla é, deartha le haghaidh cuspóirí áineasa nó fóntais agus ní iompróidh sé níos mó ná seisear agus an tiománaí san áireamh, ag suí taobh le taobh ar shuíochán neamh‑ghabhalscartha amháin nó níos mó; (40) Ciallaíonn "carr iarnróid" feithicil iarnróid atá deartha le cumhacht ghluaisne a sholáthar, go díreach trína rothaí féin nó go hindíreach trí rothaí fheithiclí iarnróid eile, chun é féin a thiomáint, agus atá deartha go sonrach le hearraí nó paisinéirí a iompar, nó earraí agus paisinéirí araon, agus nach inneall féinghluaiste é; (41) Ciallaíonn "inneall féinghluaiste" feithicil iarnróid atá deartha le cumhacht ghluaisne a sholáthar go díreach trína rothaí féin nó go hindíreach trí rothaí fheithiclí iarnróid eile, le é féin a thiomáint agus feithiclí iarnróid eile a thiomáint atá deartha le lastas, paisinéirí agus trealamh eile a iompar, agus atá deartha nó beartaithe gan lastas ná paisinéirí (seachas iad siúd atá ag oibriú an innill fhéinghluaiste) a iompar é féin; (42) Ciallaíonn "feithicil chúnta iarnróid" feithicil iarnróid nach carr iarnróid mar atá sainmhínithe i bpointe (40) ná inneall féinghluaiste mar atá sainmhínithe i bpointe (41) é, lena n‑áirítear, feithicil iarnróid atá deartha go sonrach le cothabháil nó obair fhoirgníochta nó oibríochta ardaithe a bhaineann leis an rian nó le bonneagar an iarnróid a dhéanamh, ach gan a bheith teoranta don mhéid sin; (43) Ciallaíonn "feithicil iarnróid" cineál innill soghluaiste neamhbhóthair a oibríonn go heisiach ar ráillí iarnróid; (44) Ciallaíonn "cur ar fáil ar an margadh" aon soláthar innill mar atá sainmhínithe i bpointe (6) le dáileadh nó le húsáid ar mhargadh an Aontais le linn gníomhaíocht tráchtála, ar son íocaíochta nó saor in aisce; (45) Ciallaíonn 'cur ar an margadh' an chéad uair a chuirtear inneall mar a shainmhínítear i bpointe (6) é ar fáil ar mhargadh an Aontais; (46) Ciallaíonn "monaróir" aon duine nádúrtha nó dlítheanach atá freagrach don údarás ceadaithe as gach gné de chineálcheadú AE nó den phróiseas údaraithe, as comhréireacht táirgthe innill a áirithiú agus atá freagrach freisin as cúraimí a bhaineann le faireachas margaidh maidir leis na hinnill a tháirgtear, is cuma cé acu atá baint dhíreach aige le gach céim de cheapadh agus de thógáil an innill is ábhar don phróiseas ceadaithe, nó nach bhfuil; (47) Ciallaíonn "ionadaí monaróra" aon duine nádúrtha nó dlítheanach atá bunaithe san Aontas agus atá ceaptha go hiomchuí ag an monaróir a bheith ina ionadaí thar ceann an mhonaróra i nithe a bhaineann leis an údarás ceadaithe nó leis an údarás um fhaireachas margaidh agus gníomhú thar ceann an mhonaróra i nithe atá cumhdaithe faoin Rialachán seo; (48) Ciallaíonn "allmhaireoir" aon duine nádúrtha nó dlítheanach atá bunaithe san Aontas a chuireann ar an margadh inneall mar atá sainmhínithe i bpointe (6) ó thír threasach, cibé acu atá an t‑inneall suiteáilte cheana féin in innealra, nó nach bhfuil; (49) Ciallaíonn "dáileoir" aon duine nádúrtha nó dlítheanach i slabhra an tsoláthair, cé is moite den mhonaróir nó den allmhaireoir, a chuireann ar an margadh inneall mar atá sainmhínithe i bpointe (6); (50) Ciallaíonn "oibreoir eacnamaíoch" an monaróir mar atá sainmhínithe i bpointe (46), ionadaí an mhonaróra mar atá sainmhínithe i bpointe (47), an t‑allmhaireoir mar atá sainmhínithe i bpointe (48) nó an dáileoir mar atá sainmhínithe i bpointe (49); (51) Ciallaíonn "Monaróir Buntrealaimh" (OEM) monaróir chineál innill soghluaiste neamhbhóthair; (52) Ciallaíonn 'údarás ceadaithe' údarás Ballstáit arna bhunú nó arna cheapadh ag an mBallstát, ar chuir an Ballstát an Coimisiún ar an eolas ina leith agus atá inniúil maidir le gach gné a bhaineann le cineál innill nó aicme innill a cheadú, maidir leis an bpróiseas údaraithe, maidir le deimhnithe ceadaithe a eisiúint agus, más iomchuí, iad a tharraingt siar nó a dhiúltú, maidir le gníomhú mar phointe teagmhála d’údaráis ceadaithe Ballstát eile, maidir leis na seirbhísí teicniúla a ainmniú agus maidir lena áirithiú go gcomhlíonfaidh an monaróir a chuid oibleagáidí i leith chomhréireacht an táirgthe; (53) Ciallaíonn 'seirbhís theicniúil' eagraíocht nó comhlacht arna hainmniú nó arna ainmniú ag údarás ceadaithe Ballstáit mar shaotharlann tástála chun tástálacha a dhéanamh, nó mar chomhlacht um measúnú comhréireachta chun an measúnú tosaigh agus tástálacha nó cigireachtaí eile a dhéanamh, thar ceann an údaráis cheadaithe, agus is féidir leis an údarás ceadaithe féin na feidhmeanna sin a dhéanamh; (54) Ciallaíonn 'faireachas margaidh' gníomhaíochtaí agus bearta a dhéanann údaráis náisiúnta chun a áirithiú go gcomhlíonann innill a chuirtear ar fáil ar an margadh na ceanglais a leagtar amach i reachtaíocht chomhchuibhithe ábhartha an Aontais agus nach bhfuil siad ina mbaol don tsláinte, ná don chomhshaol, ná d’aon ghné eile de chosaint an leasa phoiblí; (55) Ciallaíonn 'údarás um fhaireachas margaidh' údarás Ballstáit atá freagrach as faireachán margaidh a dhéanamh ar a chríoch; (56) Ciallaíonn 'údarás náisiúnta' údarás ceadaithe nó aon údarás eile a bhfuil baint aige le faireachas margaidh, rialú teorann nó cur ar an margadh i mBallstát, nó atá freagrach astu, i ndáil le hinnill atá le suiteáil in innealra soghluaiste neamhbhóthair; (57) Ciallaíonn "úsáideoir deiridh" aon duine nádúrtha nó dlítheanach seachas an monaróir, OEM, allmhaireoir nó dáileoir atá freagrach as inneall a oibriú nuair atá sé suiteáilte i gcineál innealra soghluaiste neamhbhóthair; (58) Ciallaíonn "doiciméad faisnéise" an doiciméad a fhorordaíonn an fhaisnéis atá le soláthar ag iarratasóir; (59) Ciallaíonn "fillteán faisnéise" iomláine an fhillteáin nó an chomhad sonraí, líníochtaí, grianghraf, srl, a sholáthraíonn an t‑iarratasóir don seirbhís theicniúil nó don údarás ceadaithe; (60) Ciallaíonn "pacáiste faisnéise" an fillteán faisnéise agus aon tuarascálacha tástála nó doiciméid eile atá curtha ag an seirbhís theicniúil nó ag an údarás ceadaithe leis an bhfillteán faisnéise le linn a gcuid feidhmeanna a chomhlíonadh; (61) Ciallaíonn "innéacs an phacáiste faisnéise" an doiciméad ina bhfuil clár an phacáiste faisnéise, le huimhriú oiriúnach nó marcáilte ar bhealach eile le gach leathanach a shainaithint go soiléir, liostaithe; (62) Ciallaíonn "straitéis uathmhaolaithe" straitéis rialaithe astaíochtaí lena laghdaítear éifeachtacht na rialuithe astaíochtaí faoi dhálaí comhthimpeallacha oibrithe nó faoi dhálaí oibrithe innill a bhíonn ann le linn ghnáthoibriú feithicle nó lasmuigh de nósanna imeachta tástála cineál‑cheadaithe an AE; (63) Ciallaíonn "córas rialaithe astaíochtaí" aon ghaireas, córas nó gné deartha a rialaíonn nó a laghdaíonn astaíochtaí; (64) Ciallaíonn "córas breosla" gach comhpháirt atá rannpháirteach i méadrú agus i meascadh an bhreosla; (65) Ciallaíonn "aonad rialaithe leictreonaigh" gaireas leictreonach innill atá ina chuid den chóras rialaithe astaíochtaí agus a úsáideann sonraí ó bhraiteoirí innill le paraiméadair innill a rialú; (66) Ciallaíonn "córas iarchóireála sceite" catalaíoch, scagaire cáithníní, córas de NOx, scagaire comhcheangailte cáithníneach de NOx nó aon ghaireas laghdaithe astaíochtaí eile atá ina chuid den chóras rialaithe astaíochtaí ach atá suiteáilte laistíos de sceithchomhlaí an innill, seachas athchúrsáil gás sceite (EGR) agus turbaluchtairí; (67) Ciallaíonn "athchúrsáil gás sceite" (EGR) teicneolaíocht atá ina cuid de chóras rialaithe sceite agus a laghdaíonn astaíochtaí trí gháis sceite atá díchurtha ón gcuasán/ ó na cuasáin dó a threorú ar ais isteach san inneall le meascadh le haer atá ag teacht isteach roimh nó le linn dócháin, seachas comhuainiú comhla a úsáid le méid an ghás iarmhartach sceite sa chuasán / sna cuasáin dó a mheasctar leis an aer atá ag teacht isteach roimh nó le linn dócháin; (68) ciallaíonn 'crioscaíl' córas rialála astaíochtaí na feithicle nó córas tiomána na feithicle, lena n‑áirítear aon bhogearra nó aon mhíreanna rialaithe loighistice eile de chuid na gcóras sin, a dhíghníomhú, a choigeartú nó a mhodhnú, arb é an toradh, bíodh sé beartaithe nó ná bíodh, gur chun donais a théann feidhmíocht astaíochta an innill; (69) Ciallaíonn "timthriall tástála" seicheamhach pointí tástála, lena luas agus torc sainmhínithe féin ag gach ceann, le leanúint ag inneall nuair a bhíonn sé á thástáil faoi fhoistine nó coinníollacha neamhbhuana oibriúcháin; (70) Ciallaíonn "timthriall tástála foistine" timthriall tástála ina gcoinnítear luas innill agus torc ag foireann chríochta luachanna ainmniúla tairiseacha. Is ionann tástálacha foistine tástálacha mód scoite nó tástálacha modúla rampáilte; (71) Ciallaíonn "timthriall tástála diomuan" timthriall tástála le seicheamh luas normalaithe agus luachanna toirc a athraíonn go measartha mear le ham; (72) Ciallaíonn 'féintástáil' tástálacha a dhéanamh i saoráidí an mhonaróra féin, torthaí na dtástálacha sin a chlárú agus tuarascáil ina bhfuil conclúidí a chur faoi bhráid an údaráis ceadaithe, agus a dhéanann monaróir a ainmníodh mar sheirbhís theicniúil chun comhlíonadh ceanglas áirithe a mheasúnú; (73) Ciallaíonn 'cás an chromáin' na spásanna iata istigh san inneall, nó lasmuigh de, a bhíonn ceangailte le humar na hola trí dhuchtanna istigh san umar nó lasmuigh de a thugann deis astaithe do gháis agus do ghal; (74) Ciallaíonn "athghiniúint" teagmhas ina n‑athraíonn leibhéil astaíochtaí le linn don fheidhmíocht iarchóireála a bheith á athchóiriú de dhearadh, rangaithe mar athghiniúint leanúnach nó athghiniúint thréimhsiúil; (75) Ciallaíonn tréimhse mharthanachta astaíochtaí" an líon uaireanta a úsáidtear le tosca meatha a shocrú; (76) Ciallaíonn "tosca meatha" an fhoireann tosca a léiríonn an gaol atá idir astaíochtaí ag tús agus deireadh an tréimhse mharthanachta astaíochtaí; (77) Ciallaíonn "tástáil fhíorúil" samhail ríomhaire, lena n‑áirítear ríomh, a dhéantar le leibhéal feidhmíochta innill a thaispeáint mar chúnamh don chinnteoireacht gan úsáid an innill fhisicí a bheith riachtanach; (78) Ciallaíonn "feidhm luais idirmheánaigh" feidhm d'innill spréachadhainte seachas innill láimhe spréachadhainte ina bhfuil an t‑inneall suiteáilte beartaithe le haghaidh oibríocht ag luasanna atá i bhfad níos ísle ná 3600 rpm; (79) Ciallaíonn "feidhm luais rátaithe" feidhm d'innill spréachadhainte seachas innill láimhe spréachadhainte ina bhfuil an t‑inneall suiteáilte beartaithe le haghaidh oibríocht ag luasanna ainmniúla de 3600 rpm nó níos airde. Cumhachtófar don Choimisiún gníomhartha tarmligthe a ghlacadh i gcomhréir le hAirteagal 55 a bhaineann le sonraíocht mhionsonraithe teicniúla na sainmhínithe i bpointí (7), (8), (19), (27), (74) agus (76). Glacfar na gníomhartha tarmligthe sin faoin [31 Nollaig 2016]. Airteagal 4 Catagóirí Innill Chun críche an Rialacháin seo, beidh feidhm leis na catagóirí innill seo a leanas, fo-roinnte i bhfochatagóirí atá leagtha amach in Iarscríbhinn I: (1) 'Catagóir NRE', a chuimsíonn: (k) innill le haghaidh innealra soghluaiste neamhbhóthair agus atá oiriúnach le bogadh, nó a bheith bogtha ar bhóthar nó ar bhealach eile nach bhfuil eisiata faoi Airteagal 2(2) agus nach n‑áirítear in aon chatagóir eile atá leagtha amach i bpointí (2) go (10), (l) innill a bhfuil cumhacht thagartha níos lú ná 560 kW acu a úsáidtear in áit inneall d'e chatagóir IWP, RLL nó RLR; (2) 'Catagóir NRG', a chuimsíonn innill a bhfuil cumhacht thagartha níos mó ná 560 kW acu, atá le húsáid i bhfoireann ginte amháin. Áireofar innill d'fhoireann ginte, seachas innill a bhfuil na saintréithe atá leagtha amach sa chéad fhomhír acu, i gcatagóir NRE nó NRS, bunaithe ar na saintréithe atá acu; (3) 'Catagóir NRSh', a chuimsíonn innill spréachadhainte láimhe a bhfuil cumhacht thagartha níos lú ná 19 kW acu, atá le húsáid go heisiach in innealra láimhe; (4) 'Catagóir NRS', a chuimsíonn innill spréachadhainte, a bhfuil cumhacht thagartha níos lú ná 56 kW acu, nach bhfuil áirithe i gcatagóir NRSh; (5) 'Catagóir IWP', a chuimsíonn: (m) innill atá le húsáid go heisiach i soithí uiscebhealaí intíre, le haghaidh tiomána nó beartaithe le haghaidh tiomána, a bhfuil glanchumhacht níos mó ná 560 kW acu, (n) innill a bhfuil cumhacht thagartha níos mó ná 560 kW acu a úsáidtear in áit inneall de chatagóir IWA faoi réir ag ceanglais Airteagal 23(8) a chomhlíonadh; (6) 'Catagóir IWA',a chuimsíonn innill atá le húsáid go heisiach i soithí uiscebhealaí intíre, chun críocha cúntacha nó beartaithe chun críocha cúntacha, a bhfuil glanchumhacht níos mó ná 560 kW acu. Áireofar innill chúntacha le haghaidh soithí uiscebhealaí intíre seachas innill a bhfuil na saintréithe atá leagtha amach sa chéad fho-mhír acu i gcatagóir NRE nó NRS, bunaithe ar na saintréithe atá acu; (7) 'Catagóir RLL', a chuimsíonn innill le húsáid go heisiach in innill fhéinghluaiste, le haghaidh tiomána nó beartaithe le haghaidh tiomána; (8) 'Catagóir RLR', a chuimsíonn innill le húsáid go heisiach i gcarranna iarnróid, le haghaidh tiomána nó beartaithe le haghaidh tiomána; (9) 'Catagóir SMB', a chuimsíonn innill spréachadhainte atá le húsáid go heisiach i mótair sneachta. Áireofar innill do mhótair sneachta, seachas innill a bhfuil na saintréithe atá leagtha amach sa chéad fhomhír acu, sa catagóir NRE; (10) 'Catagóir ATS', a chuimsíonn innill spréachadhainte atá le húsáid go heisiach i bhfeithiclí uile-thír-raoin agus taobh le taobh (ATV agus SbS). Áireofar innill le haghaidh ATV agus SbS seachas innill a bhfuil na saintréithe atá leagtha amach sa chéad fhomhír acu, sa catagóir NRE. Féadfar inneall de chatagóir ar leith, atá beartaithe le húsáid i bhfeidhm luais inathraithe, a úsáid freisin in áit innill den chatagóir chéanna atá beartaithe le húsáid i bhfeidhm luas seasmhach. Comhlíonfaidh innill faoi luas inathraithe de chatagóir IWP a úsáidtear i bhfeidhmeanna luais seasmhaigh ceanglais Airteagail 23(7) nó Airteagail 23(8), de réir mar atá infheidhme. Áireofar innill le haghaidh feithiclí cúntacha iarnróid agus innill chúntacha le haghaidh carranna iarnróid i gcatagóir NRE nó NRS, bunaithe ar na saintréithe atá acu. CAIBIDIL II OIBLEAGÁIDÍ GINEARÁLTA Airteagal 5 Oibleagáidí na mBallstát 1. Bunóidh nó ceapfaidh na Ballstáit na húdaráis cheadaithe a bheith inniúil in ábhair maidir le ceadú agus na húdaráis um fhaireachas margaidh inniúla in ábhair a bhaineann le faireachán margaidh i gcomhréir leis an Rialacháin seo. Tabharfaidh na Ballstáit fógra don Choimisiún faoi bhunú agus ceapadh na n‑údarás seo. 2. Áireofar ainm, seoladh, lena n‑áirítear seoladh leictreonach, agus réimse freagrachta na n‑údarás ceadaithe agus faireachas margaidh san fhógra. Foilseoidh an Coimisiún liosta agus sonraí na n‑údarás ceadaithe ar a shuíomh gréasáin. 3. Ní cheadóidh Ballstáit innill a chur ar an margadh, bíodh siad suiteáilte in innealra cheana féin nó ná bíodh, ach amháin má bhíonn siad cumhdaithe ag cineálcheadú bailí AE a deonaíodh i gcomhréir leis an Rialacháin seo. Ní cheadóidh Ballstáit innealra a chur ar an margadh, ach amháin má bhíonn innill atá cumhdaithe ag cineálcheadú bailí AE a deonaíodh i gcomhréir leis an Rialacháin seo suiteáilte ann. 4. Ní dhéanfaidh na Ballstáit toirmeasc, srianadh ná bac a chur ar innill a chur ar an margadh ar chúinsí a bhaineann le gnéithe dá dtógáil agus dá bhfeidhmeanna atá cumhdaithe ag an Rialachán seo, má chomhlíonann siad na ceanglais. 5. Eagróidh na Ballstáit cuirfidh siad i gcrích faireachas margaidh agus rialú inneall a théann isteach sa mhargadh i gcomhréir le Caibidil III de Rialachán (CE) Uimh. 765/2008 ó Pharlaimint na hEorpa agus ón gComhairle[21]. Airteagal 6 Oibleagáidí na n‑údarás ceadaithe 1. Áiritheoidh údaráis cheadaithe go mbeidh monaróirí a dhéanann iarratas ar chineálcheadú AE ag comhlíonadh a n‑oibleagáidí faoin Rialachán seo. 2. Ní dhéanfaidh údaráis cheadaithe cineálcheadú AE a dheonú ach do chineálacha innill nó aicmí innill a chomhlíonann ceanglais an Rialacháin seo. 3. Ag úsáid as ardán riaracháin lárnach an Aontais dá dtagraítear in Airteagal 41, cuirfidh na húdaráis cheadaithe clár de gach cineál innill agus aicme innill a bhfuil cineálcheadú AE deonaithe ina leith ar fáil go poiblí, ina mbeidh an fhaisnéis seo a leanas ar a laghad: trádmharc, ainm an mhonaróra, catagóir an innill, uimhir an chineálcheadaithe agus dáta an chineálcheadaithe. Airteagal 7 Bearta um fhaireachas margaidh Déanfaidh na húdaráis um fhaireachas margaidh seiceáil ar dhoiciméid, ar scála oiriúnach agus ar bhonn samplaí imleora, agus, de réir mar is cuí, seiceáil fhisiceach agus saotharlainne ar innill, le haghaidh gach inneall cineálcheadaithe AE. Agus é sin á dhéanamh acu, cuirfidh siad prionsabail sheanbhunaithe an measúnaithe riosca san áireamh, chomh maith le haon ghearán, agus aon fhaisnéis ábhartha eile. Féadfaidh údaráis um fhaireachas margaidh a éileamh ar oibritheoirí eacnamaíocha aon doiciméadú agus faisnéis a mheastar a bheith riachtanach lena ngníomhaíochta a dhéanamh a chur ar fáil. Nuair a chuireann oibritheoirí eacnamaíocha tuarascálacha tástála nó deimhnithe chomhréireachta faoina mbráid, tabharfaidh na húdaráis um fhaireachas margaidh aird chuí ar na tuarascálacha nó na deimhnithe sin. Airteagal 8 Oibleagáidí na monaróirí 4. Áiritheoidh monaróirí nuair a chuirtear a gcuid inneall ar an margadh, go bhfuil siad monaraithe agus ceadaithe i gcomhréir leis na ceanglais atá leagtha amach i gCaibidil II agus Caibidil III den Rialachán seo. 5. Chun críocha cheadú na n‑inneall, ceapfaidh monaróirí atá bunaithe lasmuigh den Aontas ionadaí amháin atá bunaithe laistigh den Aontas le hionadaíocht a dhéanamh ar a son agus iad ag plé leis an údarás ceadaithe. 6. Ceapfaidh monaróirí atá bunaithe lasmuigh den Aontas ionadaí amháin atá bunaithe laistigh den Aontas chun críocha fhaireachas margaidh, agus d'fhéadfadh an t‑ionadaí sin a bheith mar an gcéanna leis an ionadaí dá dtagraítear i mír 2, nó d'fhéadfadh ionadaí eile a bheith ann. 7. Beidh monaróirí freagrach do na húdaráis cheadaithe as gach gné den phróiseas ceadaithe agus as comhréireacht táirgeachta a áirithiú, bíodh siad páirteach go díreach i ngach céim de thógáil an innill nó ná bíodh. 8. I gcomhréir leis an Rialachán seo, áiritheoidh monaróirí go bhfuil nósanna imeachta ann ionas go bhfanfaidh táirgeacht sraithe i gcomhréir leis an gcineál atá ceadaithe. Cuirfear athruithe i ndearadh nó ar shaintréithe innill agus athruithe sna cheanglais a fhógraítear go bhfuil innill á gcomhlíonadh san áireamh i gcomhréir le Caibidil VI. 9. Chomh maith leis an mharcáil a bheidh greamaithe dá n‑innill i gcomhréir Airteagail 31, cuirfidh monaróirí a n‑ainm, a dtrádainm cláraithe nó a dtrádmharc cláraithe agus an seoladh san Aontas ar féidir teagmháil a dhéanamh leo ar a gcuid inneall atá ar fáil ar an margadh nó, mura bhfuil sé sin indéanta, ar phacáistiú an innill nó ar dhoiciméad a ghabhann leis an inneall. 10. Áiritheoidh monaróirí, a fhad is a bhíonn siad freagrach as inneall, nach gcuirfidh coinníollacha stórála ná iompair comhlíonadh na riachtanas atá leagtha amach i gCaibidlí II agus III i mbaol. Airteagal 9 Oibleagáidí monaróirí maidir leis na táirgí dá gcuid nach bhfuil comhréireach 11. Má mheasann monaróirí nó má tá cúis acu a chreidiúint nach bhfuil inneall atá curtha ar an margadh acu i gcomhréir leis an Rialachán seo, cuirfidh siad fiosrú ar bun láithreach faoin gcineál neamhchomhréireachta agus faoin dóchúlacht go dtarlóidh sé. Déanfaidh siad gníomh ceartaitheach go tráthúil, bunaithe ar thoradh an fhiosraithe, lena áirithiú go mbeidh na hinnill atá á dtáirgeadh i gcomhréir leis an gcineál nó an aicme cheadaithe. Beidh feidhm le forálacha Airteagal 38, mura mbeidh sin as alt le cineál na neamhchomhréireachta agus an dóchúlacht go dtarlóidh sé. D'ainneoin cheanglais na chéad fomhíre, ní bheidh ar an monaróir bearta ceartaitheacha a ghlacadh maidir le hinnill nach bhfuil i gcomhréir leis an Rialachán seo mar thoradh ar mhodhnuithe a rinneadh gan údarú an mhonaróra tar éis don inneall a bheith curtha ar an margadh. 12. Cuirfidh an monaróir an t‑údarás ceadaithe a dheonaigh an ceadú ar an eolas láithreach, agus tabharfaidh sé sonraí, go háirithe, faoin neamhchomhréireacht agus aon bhearta ceartaitheacha a rinneadh. 13. Coinneoidh monaróirí an pacáiste faisnéise dá dtagraítear in Airteagal 21(9) agus cóip de na deimhnithe comhréireachta dá dtagraítear in Airteagal 30 ar fáil do na húdaráis cheadaithe ar feadh tréimhse 10 mbliana tar éis inneall a chur ar an margadh. 14. Cuirfidh monaróirí cóip den deimhniú cineálcheadaithe AE don inneall ar fáil d'údarás náisiúnta, tar éis iarratas réasúnta a fháil ón údarás sin, i dteanga a mbeidh an t‑údarás a iarrann é in ann a thuiscint go héasca. Airteagal 10 Oibleagáidí ionadaithe an mhonaróra maidir le faireachas margaidh Comhlíonfaidh ionadaí um fhaireachas margaidh an mhonaróra na tascanna atá sonraithe sa sainordú a fhaightear ón monaróir. Leis an sainordú sin beidh ionadaí in ann na nithe seo a leanas ar a laghad a dhéanamh: (1) rochtain a fháil ar an bpacáiste faisnéise dá dtagraítear in Airteagal 20 agus ar na deimhnithe comhréireachta dá dtagraítear in Airteagal 30 ionas go mbeidh sé ar a gcumas iad a chur ar fáil do na húdaráis cheadaithe ar feadh tréimhse 10 mbliana tar éis inneall a chur ar an margadh; (2) tar éis iarratas réasúnta a fháil ó údarás ceadaithe, an fhaisnéis agus an doiciméadú go léir atá riachtanach lena léiriú go bhfuil táirgeadh innill i gcomhréireacht a chur ar fáil don údarás sin; (3) comhoibriú leis na húdaráis cheadaithe nó faireachas margaidh, ar iarratas uathu, maidir le haon ghníomhaíocht a dhéantar le haon riosca tromchúiseach sábháilteachta a bhaineann le hinneall atá cumhdaithe ag a sainordú a dhíothú. Airteagal 11 Oibleagáidí allmhaireoirí 15. Ní chuirfidh allmhaireoirí ar an margadh ach innill chomhréireacha a bhfuil cineálcheadú AE faighte acu. 16. Sula gcuirfear inneall cineálcheadaithe AE ar an margadh, áiritheoidh allmhaireoirí go mbeidh pacáiste faisnéise a chomhlíonann Airteagal 21(9) ar fáil agus go mbeidh an mharcáil riachtanach ar an inneall agus go gcomhlíonann sé Airteagal 8(6). 17. Coinneoidh allmhaireoirí cóip den deimhniú comhréireachta ar feadh tréimhse 10 mbliana tar éis inneall a chur ar margadh, a bheidh ar fáil do na húdaráis cheadaithe agus faireachas margaidh agus áiritheoidh siad gur féidir an pacáiste faisnéise dá dtagraítear in Airteagal 21(9) a chur ar fáil do na húdaráis sin, ar iarratas. 18. Beidh a n‑ainm, a n‑ainm cláraithe trádála nó a dtrádmharc cláraithe agus an seoladh ar féidir teagmháil a dhéanamh leo curtha ar an inneall ag allmhaireoirí, nó mura bhfuil sé sin indéanta, ar phacáistiú an innill nó i ndoiciméad a ghabhann leis an inneall. 19. Cuirfidh allmhaireoirí treoracha agus faisnéis ar fáil mar a cheanglaítear i gcomhréir le hAirteagal 41. 20. Áiritheoidh allmhaireoirí, a fhad is a bhíonn siad freagrach as inneall, nach gcuirfidh coinníollacha stórála ná iompair comhlíonadh na riachtanas atá leagtha amach i gCaibidlí II agus III i mbaol. Airteagal 12 Oibleagáidí allmhaireoirí maidir leis na táirgí dá gcuid nach bhfuil comhréireach 21. Ní dhéanfaidh allmhaireoirí a mheasann nó a bhfuil cúis acu a chreidiúint nach bhfuil inneall i gcomhréir le ceanglais an Rialacháin seo, agus go háirithe nach bhfuil sé ag réiteach lena chineálcheadú, an t‑inneall a dháileadh go dtí go mbeidh sé tugtha chun comhréireachta. Ina theannta sin, cuirfidh siad é sin in iúl don mhonaróir agus do na húdaráis um fhaireachas margaidh, agus don údarás ceadaithe a thug an cead. 22. Má mheasann allmhaireoirí nó má tá cúis acu a chreidiúint nach bhfuil inneall atá curtha ar an margadh i gcomhréir leis an Rialachán seo cuirfidh siad fiosrú ar bun láithreach faoin gcineál neamhchomhréireachta agus faoin dóchúlacht go dtarlóidh sé. Déanfaidh siad gníomh ceartaitheach go tráthúil, bunaithe ar thoradh an fhiosraithe, lena áirithiú go mbeidh na hinnill atá á dtáirgeadh i gcomhréir leis an gcineál nó an aicme cheadaithe. Féadfaidh feidhm a bheith le forálacha Airteagal 38, mura mbeidh sin as alt le cineál na neamhchomhréireachta agus an dóchúlacht go dtarlóidh sé. 23. Tar éis iarratas réasúnta a fháil ó údarás náisiúnta, cuirfidh allmhaireoirí gach faisnéis agus doiciméadú atá riachtanach le comhréireacht innill a léiriú ar fáil i dteanga ar féidir leis an údarás sin a thuiscint go héasca. Airteagal 13 Oibleagáidí dáileoirí 24. Nuair a chuireann siad inneall ar fáil ar an margadh gníomhóidh dáileoirí le haire chuí ar cheanglais an Rialacháin seo. 25. Roimh inneall a chur ar an margadh, deimhneoidh dáileoirí go bhfuil marcáil reachtúil nó marc cineálcheadaithe AE ar an inneall, go bhfuil na doiciméid, na treoracha agus an fhaisnéis sábháilteachta ar fáil i dteanga atá intuigthe don OEM, agus go bhfuil na ceanglais atá leagtha amach in Airteagal 11(2) agus (4) agus in Airteagal 31(1) agus (2) comhlíonta ag an allmhaireoir agus ag an monaróir. 26. Áiritheoidh dáileoirí, a fhad is a bhíonn siad freagrach as inneall, nach gcuirfidh coinníollacha stórála ná iompair comhlíonadh na riachtanas atá leagtha amach i gCaibidlí II agus III i mbaol. Airteagal 14 Oibleagáidí dáileoirí maidir leis na táirgí dá gcuid nach bhfuil comhréireach 27. Ní dhéanfaidh dáileoirí, a mheasann nó a bhfuil cúis acu a chreidiúint nach bhfuil inneall i gcomhréir le ceanglais an Rialacháin seo, an t‑inneall a dháileadh go dtí go mbeidh sé tugtha chun comhréireachta. 28. Má mheasann dáileoirí, nó má tá cúis acu a chreidiúint, nach bhfuil inneall atá dáilte acu i gcomhréir leis an Rialachán seo cuirfidh siad é sin in iúl don mhonaróir nó d'ionadaí an mhonaróra lena áirithiú go nglacfar na bearta ceartaitheacha atá riachtanach le hinnill atá á dtáirgeadh a thabhairt chun comhréireacht leis an gcineál nó an aicme ceadaithe i gcomhréir le hAirteagal 9(1) nó Airteagal 12(2). 29. Tar éis iarratas réasúnaithe a fháil ó údarás náisiúnta, áiritheoidh dáileoirí go gcuirfidh an monaróir an fhaisnéis atá sonraithe in Airteagal 9(3) ar fáil don údarás náisiúnta nó go gcuirfidh an t‑allmhaireoir an fhaisnéis atá sonraithe in Airteagal 11(3) ar fáil don údarás náisiúnta. Airteagal 15 Cásanna ina mbíonn oibleagáidí monaróirí i bhfeidhm maidir le hallmhaireoirí agus dáileoirí Measfar allmhaireoir nó dáileoir mar mhonaróir chun críocha an Rialacháin seo agus beidh siad faoi réir ag oibleagáidí an mhonaróra faoi Airteagail 8, 9 agus 10, nuair a chuireann an t‑allmhaireoir nó an dáileoir inneall ar fáil ar an margadh faoina ainm nó a thrádmharc nó má mhodhnaíonn sé an t‑inneall ar bhealach a d'fhéadfadh cur isteach ar chomhréireacht leis na ceanglais is infheidhme. Airteagal 16 Oibreoirí eacnamaíocha a shainaithint Déanfaidh oibreoirí eacnamaíocha, ar iarratas, na nithe seo a leanas a shainaithint do na húdaráis cheadaithe agus faireachas margaidh, ar feadh tréimhse cúig bliana ón dáta a gcuirtear ar an margadh: (a) aon oibritheoir eacnamaíoch a rinne inneall a sholáthar dóibh; (b) aon oibritheoir eacnamaíoch a ndearna siad inneall a sholáthar dóibh. CAIBIDIL III CEANGLAIS SHUBSTAINTEACHA Airteagal 17 Ceanglais maidir le hastaíochtaí sceite le haghaidh cineálcheadú AE 30. Áiritheoidh monaróirí go mbeidh cineálacha agus aicmí innill deartha, tógtha agus cóimeáilte d'fhonn na ceanglais atá leagtha amach i gCaibidil II agus Caibidil III den Rialachán seo a chomhlíonadh. 31. Ní sháróidh cineálacha agus aicmí innill, ón dáta a chuirtear innill atá leagtha amach in Iarscríbhinn III ar an margadh, na teorainnluachanna astaíochtaí sceite a luaitear mar "Chéim V" in Iarscríbhinn II. Nuair a chlúdaíonn aicme amháin innill níos mó ná banna cumhachta amháin de réir na bparaiméadar a shainmhíníonn aicme innill sa ghníomh tarmligthe, beidh an máthairinneall (ar son cuspóirí cineálcheadaithe) agus gach cineál innill san aicme chéanna (ar son cuspóirí comhréireacht táirgeachta), maidir leis na bannaí cumhachta infheidhme: – ag cloí leis na teorainnluachanna astaíochtaí is déine; – déanfar iad a thástáil ag úsáid na dtimthriallta tástála a fhreagraíonn do na teorainnluachanna astaíochtaí is déine; – faoi réir ag na dátaí is luaithe is infheidhme le haghaidh cineálcheadaithe agus cur ar an margadh atá leagtha amach in Iarscríbhinn III. 32. Déanfar astaíochtaí sceite cineálacha innill agus aicmí innill a thomhas ar bhonn na dtimthriallta tástála atá leagtha amach in Airteagal 23 agus i gcomhréir leis na forálacha faoi thástálacha agus tomhais a dhéanamh atá leagtha amach in Airteagal 24. 33. Déanfar cineálacha innill agus aicmí innill a dhearadh le cur i gcoinne crioscaíola agus ní bhainfear úsáid as straitéis uathmhaolaithe. 34. Cumhachtófar don Choimisiún gníomhartha tarmligthe a ghlacadh i gcomhréir le hAirteagal 55 a bhaineann le sonraíochtaí mionsonraithe teicniúla i dtaca le paraiméadair a úsáidtear le haghaidh aicme innill a shainmhíniú agus na forálacha mionsonraithe teicniúla le cur in aghaidh crioscaíola dá dtagraítear i mír 4. Glacfar na gníomhartha tarmligthe sin faoin [31 Nollaig 2016]. Airteagal 18 Faireachán ar astaíochtaí inneall i seirbhís 35. Déanfar faireachán ar thruailleáin ghásacha agus astaíochtaí cineálacha innill nó aicmí innill i seirbhís le hinnill tástála suiteáilte in Innealra Soghluaiste Neamhbhóthair a oibrítear thar a ngnáth‑thimthriallta dualgais oibriúcháin. Déanfar an tástáil seo ar innill a cothabháladh i gceart agus beidh sé i gcomhréir leis na forálacha maidir le roghnú inneall, nósanna imeachta tástála agus torthaí do na catagóirí éagsúla innill a thuairisciú. Eagróidh an Coimisiún cláir phíolótacha d'fhonn nósanna imeachta tástála iomchuí a fhorbairt do na catagóirí agus na fochatagóirí innill nach bhfuil na nósanna imeachta tástála sin ann dóibh. 36. Cumhachtófar don Choimisiún gníomhartha tarmligthe a ghlacadh i gcomhréir le hAirteagal 55 a bhaineann le socruithe mionsonraithe i dtaca le hinnill, nósanna imeachta tástála agus tuairisciú rothaí a dtagraítear dóibh i mír 1 a roghnú. Glacfar na gníomhartha tarmligthe sin faoin [31 Nollaig 2016]. CAIBIDIL IV NÓSANNA IMEACHTA CINEÁLCHEADAITHE AE Airteagal 19 Iarratas ar chineálcheadú AE 37. Cuirfidh monaróirí iarratas isteach le haghaidh cineálcheadú AE do chineál innill nó d'aicme innill chuig údarás ceadaithe Ballstáit. Beidh an fillteán faisnéise a dtagraítear in Airteagal 20 ag gabháil le hiarratais. 38. Cuirfear ineall atá i gcomhréir le cineál innill, nó i gcás aicme innill, saintréithe an mháthairinnill a bhfuil a thuairisc san fhillteán faisnéise ar fáil don tseirbhís theicniúil atá freagrach as na tástálacha ceadaithe a reáchtáil. 39. I gcás iarratais le haghaidh cineálcheadú AE d’aicme innill, má dheimhníonn an t‑údarás ceadaithe, maidir leis an máthairinneal dá dtagraítear i mír 2, nach bhfuil an t‑iarratas atá curtha faoina bhráid ionadaíoch go hiomlán don aicme innill a bhfuil a thuairisc san fhillteán faisnéise, cuirfear inneall malartach, agus más gá, máthairinneall breise a mheasann an t‑údarás ceadaithe a bheith ionadaíoch don aicme innill, ar fáil le ceadú. 40. Ní cheadaítear iarratas maidir le cineál innill nó aicme innill amháin a chur faoi bhráid níos mó ná aon Bhallstát amháin. Seolfar iarratas ar leith isteach le haghaidh gach cineál innill nó aicme innill atá le ceadú. Airteagal 20 Fillteán faisnéise 41. Cuirfidh an t‑iarratasóir fillteán faisnéise ar fáil don údarás ceadaithe. 42. Déanfar ábhar an fhillteán faisnéise a shainmhíniú i ngníomh cur chun feidhme agus beidh na nithe seo a leanas áirithe ann: (o) doiciméad faisnéise; (p) na sonraí, líníochtaí, grianghraif agus an fhaisnéis ábhartha eile maidir leis an inneall; (q) aon fhaisnéis bhreise a iarrann an t‑údarás ceadaithe i gcomhthéacs nós imeachta an iarratais. 43. Is féidir an fillteán faisnéise a chur ar fáil ar pháipéar nó i bhformáid leictreonach atá inghlactha ag an tseirbhís theicniúil agus ag an údarás ceadaithe. 44. Cumhachtófar don Choimisiún teimpléid a leagan síos don doiciméad faisnéise agus don bhfillteán faisnéise trí bhíthin gníomhartha cur chun feidhme. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 54(2) faoin [31 Nollaig 2016]. CAIBIDIL V NÓSANNA IMEACHTA CINEÁLCHEADAITHE AE A DHÉANAMH Airteagal 21 Forálacha Ginearálta 45. Ach an t‑údarás ceadaithe an t‑iarratas a fháil, deonóidh sé cineálcheadú AE do gach cineál innill nó aicme innill atá i gcomhréir le gach ceann de na nithe seo a leanas: (r) na sonraí san fhillteán faisnéise; (s) ceanglais an Rialacháin seo; (t) na socruithe táirgthe dá dtagraítear in Airteagal 25. 46. Ní dhéanfaidh na húdaráis cheadaithe aon cheanglais chineálcheadaithe eile a fhorchur i ndáil le hastaíochtaí sceite d’innealra soghluaiste neamhbhóthair i gcás go suiteáiltear inneall má chomhlíonann an t‑inneall na ceanglais a shonraítear sa Rialachán seo. 47. Ní dheonóidh na húdaráis cheadaithe aon chineálcheadú AE don chineál innill nó aicme innill nach gcomhlíonann na ceanglais a shonraítear sa Rialachán seo, i ndiaidh na ndátaí do chineálcheadú na n‑inneall dá dtagraítear in Iarscríbhinn III do gach fochatagóir innill. 48. Beidh deimhnithe ar chineálcheadú AE uimhrithe i gcomhréir le córas comhchuibhithe arna bhunú ag an gCoimisiún trí bhíthin gníomhartha cur chun feidhme. 49. Déanfaidh údarás ceadaithe gach Ballstáit: (u) Liosta de na cineálcheaduithe AE a dheonaigh sé, a dhiúltaigh sé a dheonú nó a tharraing sé siar i rith na míosa sin a sheoladh go míosúil chuig údaráis cheadaithe na mBallstát eile, maille leis na cúiseanna atá leis an gcinneadh; (v) údaráis cheadaithe na mBallstát eile a chur ar an eolas gan mhoill faoi dhiúltú nó tarraingt siar aon cheadú innill a rinne sé, maille leis na cúiseanna dá chinneadh; (w) ach iarratas a fháil ó údarás ceadaithe aon Bhallstáit eile, seolfaidh sé taobh istigh de mhí: – cóip de dheimhniú ar chineálcheadú AE an innill nó an aicme innill más ann di, maille leis an bpacáiste faisnéise do gach cineál innill nó aicme innill a cheadaigh sé nó a dhiúltaigh sé a cheadú nó a tharraing sé siar, agus / nó – liosta na n‑inneall a táirgeadh de réir na gcineálcheaduithe AE a deonaíodh, mar atá sonraithe in Airteagal 35. 50. Déanfaidh údarás ceadaithe gach Ballstáit go bliantúil, nó anuas ar sin, ach iarratas comhfhreagrach a fháil, cóip den bhileog faisnéise a sheoladh chuig an gCoimisiún i ndáil leis na cineálacha innill nó aicmí innill a ceadaíodh ó rinneadh an fógra is deireanaí. 51. Má iarrann an Coimisiún air, déanfaidh an t‑údarás ceadaithe an fhaisnéis dá dtagraítear i mír 5 a sheoladh chuig an gCoimisiún chomh maith. 52. Measfar na ceanglais dá dtagraítear i míreanna 5, 6 agus 7 a bheith comhlíonta má dhéantar an fhaisnéis ábhartha a uaslódáil chuig ardán riaracháin lárnach an Aontais dá dtagraítear in Airteagal 42. Féadfaidh an chóip a bheith i bhfoirm chomhaid shlán leictreonaigh freisin. 53. Cuirfidh an t‑údarás ceadaithe le chéile pacáiste faisnéise ina mbeidh an fillteán faisnéise maille leis na tuarascálacha tástála agus gach doiciméad eile a chuir an tseirbhís teicniúil nó an t‑údarás ceadaithe leis an bhfillteán faisnéise agus iad i mbun a gcuid feidhmeanna. Beidh san áireamh sa phacáiste faisnéise innéacs ina mbeidh liosta den ábhar atá ann, uimhrithe go hoiriúnach nó marcáilte ar chaoi eile d’fhonn na leathanaigh uile agus formáid gach doiciméid a shainaithint go soiléir ar chaoi a chuireann i láthair taifead ar na céimeanna leanúnacha i mbainistiú an chineálcheadaithe AE, dátaí na n‑athbhreithnithe agus na nuashonruithe go háirithe. Coinneoidh an t‑údarás ceadaithe faisnéis atá ar áireamh sa phacáiste faisnéise ar bhonn infhaighte do thréimhse 10 bliain ach bailíocht an chineálcheadaithe AE ábhartha a dhul in éag. 54. Cumhachtófar don Choimisiún cinneadh mar a leanas a ghlacadh trí ghníomhartha cur chun feidhme: (x) an modh chun an córas uimhrithe comhchuibhithe dá dtagraítear i mír 4 a bhunú; (y) formáid aonair an bhileog faisnéise atá le líonadh isteach ag údarás ceadaithe gach Ballstáit dá dtagraítear i bpointe (a) de mhír 5 i ndáil le gach cineál innill nó aicme innill a bhí AE cineálcheadaithe; (z) an teimpléid do liosta na n‑inneall a táirgeadh de réir na gcineálcheaduithe AE a deonaíodh atá le líonadh isteach ag údarás ceadaithe gach Ballstáit dá dtagraítear i bpointe (c) de mhír 5; (aa) Formáid aonair an bhileog faisnéise i ndáil le cineálacha gaolmhara innill nó aicmí innill arna gceadú ó rinneadh an fógra is deireanaí, a bheith líonta isteach ag údarás ceadaithe gach Ballstáit dá dtagraítear i mír 6. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 54(2) faoin [31 Nollaig 2016]. Airteagal 22 Forálacha sonracha maidir leis an deimhniú ar chineálcheadú AE 55. Beidh san áireamh sa deimhniú ar chineálcheadú AE, mar cheangaltáin, iad seo a leanas: (bb) An pacáiste faisnéise dá dtagraítear in Airteagal 21(9); (cc) Torthaí na tástála; (dd) Ainm / ainmneacha agus sampla / samplaí de shíniú / sínithe na pearsan / bpearsan atá údaraithe chun deimhnithe comhréireachta a shíniú agus ráiteas maidir lena ról sa chuideachta. 56. Leagfaidh an Coimisiún síos teimpléad don deimhniú ar cineálcheadú AE. 57. I ndáil le gach cineál innill, déanfaidh an t‑údarás ceadaithe: (ee) Ranna uile ábhartha an deimhnithe ar chineálcheadú AE a chomhlánú, lena n‑áirítear bileog na dtorthaí tástála atá iarcheangailte leis; (ff) An t‑innéacs leis an bpacáiste faisnéise a thiomsú; (gg) An deimhniú comhlánaithe a eisiúint don iarratasóir gan mhoill, maille leis na ceangaltáin. 58. I gcás cineálcheadú AE ar cuireadh srianta i bhfeidhm maidir lena bhailíocht i gcomhréir le hAirteagal 33 nó ar tarscaoileadh forálacha áirithe an Rialacháin seo ina leith, sonróidh an deimhniú ar chineálcheadú AE na srianta nó na tarscaoiltí sin. 59. Cumhachtófar don Choimisiún teimpléid don deimhniú ar chineálcheadú AE agus don bhileog torthaí tástála dá dtagraítear i bpointe (a) de mhír 3 a ghlacadh trí bhíthin gníomhartha cur chun feidhme. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 54(2) faoin [31 Nollaig 2016]. Airteagal 23 Tástálacha is gá do chineálcheadú AE 1. Léireofar comhlíonadh na n‑orduithe teicniúla ar cinneadh orthu sa Rialachán seo trí bhíthin tástálacha iomchuí arna ndéanamh ag seirbhísí teicniúla ainmnithe. Na nósanna imeachta tástála teicniúla agus tomhais agus an trealamh agus na huirlisí sonracha atá forordaithe chun na tástálacha sin a dhéanamh, is ionann iad agus iad sin atá leagtha síos in Airteagal 24. 2. Féachfaidh an monaróir chuige go mbeidh a oiread inneall agus is gá faoi na gníomhartha tarmligthe ábhartha curtha ar fáil don údarás ceadaithe chun na tástálacha is gá a dhéanamh. 3. Déanfar na tástálacha is gá ar innill atá ionadaíoch ar an gcineál atá le ceadú. In ainneoin cheanglais na chéad fomhíre, féadfaidh an monaróir, má aontaíonn an t‑údarás ceadaithe, inneall a roghnú a chomhcheanglaíonn roinnt de na gnéithe is míbhuntáistí i ndáil leis an leibhéal feidhmíochta is gá, cé nach ineall ionadaíoch é ar an gcineál atá le ceadú. Féadfar modhanna tástála fíorúla a úsáid chun cabhrú leis an gcinnteoireacht i rith an phróisis roghnaithe. 4. Chun críocha tástálacha cineálcheadaithe AE a dhéanamh, tá na timthriallta is infheidhme leagtha amach in Iarscríbhinn IV. Taispeánfar sa doiciméad faisnéise ar chineálcheadú AE na timthriallta tástála is infheidhme maidir le gach cineál innill atá san áireamh sa chineálcheadú AE. 5. Tástálfar an máthairinneall ar dhinimiméadar ag úsáid an timthriall tástála oiriúnach NRSC a sonraíodh in Iarscríbhinn IV ar Thablaí IV-1 go IV-10. De rogha an mhonaróra is féidir an tástáil seo a dhéanamh leis an modh tástála scoite nó leis an modh tástála ramp-mhódúil. Ach amháin i gcásanna a sonraíodh i míreanna 7 agus 8, ní gá inneall luais athraithigh de chatagóir áirithe, arna fheidhmiú i bhfeidhm bhuanluais den chatagóir chéanna, ní gá é a thástáil ag feidhmiú an timthriall tástála buanluais chobhsaí is infheidhme. 6. I gcás innill bhuanluais le rialtóir is féidir a shocrú ag luasanna malartacha, freastalófar ar cheanglais mhír 5 ag gach buanluas fóirsteanach agus taispeánfaidh an doiciméad faisnéise cineálcheadaithe na luasanna is infheidhme do gach cineál innill. 7. I gcás innill de chatagóir IWP atá ceaptha chun úsáide d’fheidhmeanna idir luas athraitheach agus bhuanluas, freastalófar go leithleach ar cheanglais mhír 5 do gach timthriall tástála cobhsaí fóirsteanach agus taispeánfaidh an doiciméad faisnéise cineálcheadaithe AE gach timthriall tástála cobhsaí ar comhlíonadh an ceanglas seo ina leith. 8. I gcás innill de chatagóir IWP a bhfuil cumhacht tagartha is mó ná 560 kW aige agus atá ceaptha, de bhreis ar sin, chun úsáide in áit innill de chatagóir IWA i gcomhréir leis an dara fomhír d'Airteagal 4, comhlíonfar ceanglais mhír (5) ar leithligh do gach timthriall tástála cobhsaí fóirsteanach a shonraítear ar Tháblaí IV-5 agus IV-6 d’Iarscríbhinn IV agus taispeánfaidh an doiciméad faisnéise cineálcheadaithe gach timthriall tástála cobhsaí ar comhlíonadh an ceanglas seo ina leith. 9. Ach amháin d’innill a cineálcheadaíodh de bhun Airteagail 32(4), de bhreis ar cheanglais mhír 5 a chomhlíonadh, tástálfar freisin ar dhinimiméadar, ag úsáid an timthriall tástála díomuan atá sonraithe ar Thabla IV-11 d’Iarscríbhinn IV, innill luais athraithigh de chatagóir NRE a bhfuil glanchumhacht acu is mó nó is ionann agus 19kW ach nach mó ná 560kW. 10. De bhreis ar cheanglais mhír 5 a chomhlíonadh, tástálfar freisin ar dhinimiméadar innill d’fhochatagóirí NRS-v-2b agus NRS-v-3 a bhfuil uasluas is lú nó is ionann agus 3400 rpm acu, ag úáid an timthriall tástála díomuan atá sonraithe ar Thábla IV-12 d’Iarscríbhinn IV. 11. Cumhachtófar don Choimisiún gníomhartha tarmligthe a ghlacadh i gcomhréir le hAirteagal 55 lena leagfar síos sonraíochtaí agus saintréithe mionsonraithe teicniúla na dtimthriallta tástála idir chobhsaí agus díomuan dá dtagraítear sa Airteagal seo. Glacfar na gníomhartha tarmligthe sin faoin [31 Nollaig 2016]. 12. Cumhachtófar don Choimisiún formáid aonair na dtástálacha is gá don chineálcheadú AE a ghlacadh trí bhíthin gníomhartha cur chun feidhme. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 54(2) faoin [31 Nollaig 2016]. Airteagal 24 Tomhas agus tástálacha a dhéanamh don chineálcheadú AE 60. Coigeartófar torthaí tástála astaíochtaí saotharlainne do gach inneall atá faoi réir an Rialacháin seo, chun dálaí meathlaithe is iomchuí i leith na dtréimhsí buanfais astaíochta arna sonrú in Iarscríbhinn V a chur san áireamh. 61. Comhlíonfaidh an cineál innill nó aicme innill teorainneacha astaíochtaí atá leagtha amach sa Rialachán seo maidir leis na breoslaí tagartha iomchuí nó na comhbhreoslaí atá san áireamh ar an liosta seo a leanas: – díosal; – peitreal; – meascán peitril / ola d’innill débhuille spréachadhainte; – gás nádúrtha / bithmheatán; – gás peitriliam leachtach (GPL); – eatánól. 62. Maidir leis na tomhais agus na tástálacha a dhéanamh, comhlíonfar na ceanglais theicniúla i ndáil leis na gnéithe seo a leanas: (hh) Gléas agus nósanna imeachta chun na tástálacha a dhéanamh; (ii) Gléas agus nósanna imeachta chun na hastaíochtaí a thomhas agus a shampláil; (jj) Modhanna le haghaidh luacháil sonraí agus ríomhanna; (kk) Modh chun dálaí meathlaithe a bhunú; (ll) Maidir le hinnill de chatagóir NRE, NRG, IWP, IWA, RLR, NRS, NRSh a chomhlíonann teorainneacha astaíochtaí "Chéim V" mar atá sainmhínithe in Iarscríbhinn II: i. modh chun astaíochtaí gás ó chás an chromáin a chur sa chuntas, ii. modh chun athghiniúint neamhchoitianta na gcóras iarchóireála a chur sa chuntas; (mm) Maidir le hinnill a stiúrtar go leictreonach de na catagóirí NRE, NRG, IWP, IWA, RLL agus RLR a chomhlíonann teorainneacha astaíochtaí ‘’Chéim V’’ mar atá sainmhínithe in Iarscríbhinn II agus a úsáideann rialú leictreonach chun idir chainníocht agus uainiú insteallta an bhreosla a shocrú nó a úsáideann rialú leictreonach chun an córas rialaithe astaíochtaí a úsáidtear chun NOx a laghdú a ghníomhachtú, a dhíghníomhachtú nó a mhodhnú: i. ceanglais theicniúla ar straitéisí rialaithe astaíochtaí lena n‑áirítear soláthar fianaise doiciméadaí is gá chun na straitéisí sin a léiriú, ii. ceanglais theicniúla ar bhearta rialaithe NOx lena n‑áirítear an modh chun na ceanglais theicniúla sin a léiriú, iii. ceanglais theicniúla ar an limistéar atá bainteach leis an timthriall NRSC ábhartha, limistéar ina ndéantar rialú ar an méid faoina gceadófar go sáróidh na hastaíochtaí na teorainnluachanna in Iarscríbhinn II, iv. an tseirbhís theicniúil do roghnú pointí tomhais breise ó thaobh istigh den limistéar rialaithe i rith tagarthástáil na hastaíochtaí. 63. Cumhachtófar don Choimisiún gníomhartha tarmligthe a ghlacadh i gcomhréir le hAirteagal 55 a bhaineann leis na nithe seo a leanas a shocrú: (nn) An mhodheolaíocht chun na torthaí tástála saotharlainne astaíochta a oiriúnú chun na ndálaí meathlaithe dá dtagraítear i mír 1 a chur san áireamh; (oo) Tréithe teicniúla na mbreoslaí tagartha atá sa liosta sa mhír seo maidir le tástálacha ceadaithe agus comhréireacht an táirgthe dá dtagraítear i mír 2 a fhíorú; (pp) Na ceanglais agus na tréithe mionsonraithe teicniúla chun na tomhais agus na tástálacha dá dtagraítear i mír 3 a dhéanamh; (qq) An modh chun líon na gcáithníní a thomhas, ag féachaint do na sonruithe a tugadh i sraith 06 de Rialachán UNECE Uimh. 49; (rr) Na ceanglais mhionsonraithe theicniúla do thástáil na n‑inneall lán‑ nó páirt‑ghásbhreoslaithe dá dtagraítear in Iarscríbhinn II. Airteagal 25 Comhréireacht na socruithe táirgthe 1. Glacfaidh údarás ceadaithe a dheonaíonn cineálcheadú AE na bearta riachtanacha chun a dhearbhú, i gcomhar le húdaráis cheadaithe na mBallstát eile más gá, go ndearnadh socruithe iomchuí chun a dheimhniú go mbeidh na hinnill atá á dtáirgeadh i gcomhréir leis an gcineál ceadaithe maidir le ceanglais an Rialacháin seo. 2. Glacfaidh údarás ceadaithe a dheonaíonn cineálcheadú AE d’aicme innill na bearta riachtanacha chun a dhearbhú go mbeidh deimhnithe comhréireachta arna n‑eisiúint ag an monaróir i gcomhréir le ceanglais Airteagal 30. Chun na críche sin, dearbhóidh an t‑údarás ceadaithe go bhfuil líon dóthanach samplaí de dheimhnithe comhréireachta i gcomhréir le ceanglais Airteagal 30 agus go ndearna an monaróir socruithe oiriúnacha chun a dheimhniú go bhfuil na sonraí ar na deimhnithe comhréireachta i gceart. 3. Glacfaidh údarás ceadaithe a dheonaigh cineálcheadú AE na bearta riachtanacha i ndáil leis an gceadú sin chun a fhíorú, i gcomhar le húdaráis cheadaithe na mBallstát eile más gá, go mbíonn na socruithe dá dtagraítear i mír 1 agus mír 2 den Airteagal seo i gcónaí oiriúnach sa chaoi go mbeidh innill atá á dtáirgeadh i gcomhréir leis an gcineál ceadaithe i gcónaí agus go gcomhlíonfaidh deimhnithe comhréireachta ceanglais Airteagal 30 i gcónaí. 4. D’fhonn a dhearbhú go ndéanann an t‑inneall de réir an chineáil cheadaithe, bheartódh an t‑údarás ceadaithe a dheonaigh an cineálcheadú AE ceann ar bith de na promhaidh nó na tástálacha is gá don chineálcheadú AE ar shamplaí a glacadh ag áitreabh an déantóra lena n‑áirítear áiseanna táirgthe an déantóra. 5. Nuair a shuíonn údarás ceadaithe a dheonaigh cineálcheadú AE nach bhfuil na socruithe dá dtagraítear i mír 1 agus mír 2 den Airteagal seo á gcur i bhfeidhm, go n‑imíonn siad go suntasach ó na socruithe agus na pleananna rialaithe aontaithe, gur éiríodh as iad a chur i bhfeidhm nó nach meastar iad a bheith oiriúnach a thuilleadh, in ainneoin go bhfuil an táirgeadh ar siúl i gcónaí, glacfaidh sé na bearta is gá chun a áirithiú go leanfar an nós imeachta do chomhréireacht an táirgthe i gceart, é sin nó an cineálcheadú AE a tharraingt siar. 6. Cumhachtófar don Choimisiún gníomhartha tarmligthe a ghlacadh i gcomhréir le hAirteagal 55 lena leagfar síos na bearta mionsonraithe atá le glacadh agus na nósanna imeachta atá le leanúint ag na húdaráis cheadaithe d’fhonn a áirithiú go mbeidh innill atá á dtáirgeadh i gcomhréir leis an gcineál ceadaithe. Glacfar na gníomhartha tarmligthe sin faoin [31 Nollaig 2016]. CAIBIDIL VI LEASUITHE AGUS BAILÍOCHT NA gCINEÁLCHEADUITHE AE Airteagal 26 Forálacha Ginearálta 1. Cuirfidh an monaróir aon athrú maidir leis na sonraí sa phacáiste faisnéise in iúl don údarás ceadaithe a dheonaigh an cineálcheadú AE gan mhoill. Socróidh an t‑údarás ceadaithe sin cé acu de na nósanna imeachta ar cinneadh orthu in Airteagal 27 atá le leanúint. Nuair is gá, féadfaidh go socródh an t‑údarás ceadaithe, i ndiaidh dul i gcomhairle leis an monaróir, go bhfuil cineálcheadú nua AE le deonú. 2. Ní sheolfar iarratas ar leasú ar an gcineálcheadú AE ach chuig an t‑údarás ceadaithe amháin a dheonaigh an bun‑chineálcheadú AE. 3. Má chinneann an t‑údarás ceadaithe, chun críocha leasú a dhéanamh, gur gá an t‑iniúchadh nó na tástálacha a athdhéanamh, cuirfidh sé sin in iúl don mhonaróir dá réir sin. Ní bheidh na nósanna imeachta dá dtagraítear in Airteagal 27 infheidhme ach amháin, má shocraíonn an t‑údarás ceadaithe, ar bhonn na n‑iniúchtaí nó na dtástálacha sin, go bhfuil ceanglais an chineálcheadaithe AE á gcomhlíonadh i gcónaí. Airteagal 27 Athbhreithnithe agus síneadh ar chineálcheaduithe AE 1. Más rud é gur athraigh na sonraí a taifeadadh sa phacáiste faisnéise, gan gá iniúchtaí nó tástálacha a athdhéanamh, ainmneofar an leasú mar ‘athbhreithniú’. I gcásanna dá sórt eiseoidh an t‑údarás ceadaithe leathanaigh athbhreithnithe an phacáiste faisnéise mar is gá, ag cur comhartha ar gach ceann de na leathanaigh athbhreithnithe chun an cineál athraithe agus dáta na hatheisiúna a thaispeáint go soiléir . Measfar go gcomhlíonfaidh leagan comhdhlúite nuashonraithe, a mbeidh tuairisc mhionsonraithe ar na hathruithe ar na hathruithe, an ceanglas seo. 2. Ainmneofar an leasú mar ‘síneadh’ más rud é gur athraigh na sonraí a taifeadadh sa phacáiste faisnéise agus má tharlaíonn aon cheann díobh seo a leanas: (ss) Is gá iniúchtaí nó tástálacha breise a dhéanamh; (tt) D’athraigh aon fhais